Diari Oficial de la Generalitat Valenciana


Sumari del DOGV 9999, del 04-12-2024 (2024/12990)

RESOLUCIÓ de 7 de novembre de 2024, de la Direcció General d’Atenció a les Víctimes i Accés a la Justícia, per la qual es resol inscriure els nous estatuts del Col·legi Oficial d’Enginyers Tècnics Industrials de Castelló, en el Registre de col·legis professionals i de consells valencians de col·legis professionals.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9999

Data del DOGV
:   04-12-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/12150

CVE
:   JQBQ-V-6953-08720

Data del document
:   07-11-2024

Organisme emissor
:   Conselleria de Justícia i Interior

Tipus de document
:   Resolució

Vista la proposta de resolució de la cap de servici de Col·legis Professionals i Registre d’Unions de Fet de la Comunitat Valenciana sobre la sol·licitud realitzada pel Col·legi Oficial d’Enginyers Tècnics Industrials de Castelló, inscrit amb el número 113 de la secció primera del Registre de col·legis professionals i de consells valencians de col·legis professionals, en el qual s’insta la inscripció dels nous estatuts, atenent els següents,

*Fets*

Primer. En data 14 de juny de 2024, el Col·legi Oficial d’Enginyers Tècnics Industrials de Castelló va presentar la sol·licitud d’inscripció dels nous estatuts de la corporació professional en el Registre de col·legis professionals i de consells valencians de col·legis professionals, en compliment del que es preveu en l’article 11 de la Llei 6/1997, de 4 de desembre, de consells i col·legis professionals de la Comunitat Valenciana.

Segon. Els actuals estatuts del col·legi es van inscriure el 20 de novembre de 2012 en el Registre de col·legis professionals i de consells valencians de col·legis professionals, per la Resolució, d’11 d’octubre de 2012, del director general de Justícia, de la Conselleria de Justícia i Benestar Social (DOGV núm. 6906, de 20.11.2012).

Tercer. Mitjançant un ofici de 22 de juliol de 2024, el Servei de Col·legis Professionals i Registre d’Unions de Fet de la Comunitat Valenciana va formular objeccions a la documentació remesa i al contingut de la proposta de modificació d’estatuts, i el Col·legi va presentar, en data 30 d’agost de 2024, la documentació complementària que esmenava les objeccions formulades.

Quart. Una vegada revisada la nova proposta, el Servei de Col·legis Professionals i Registre d’Unions de Fet de la Comunitat Valenciana, en data 17 de setembre de 2024, va formular un nou requeriment d’esmena. En data 23 d’octubre de 2024, el col·legi va presentar la documentació complementària que esmenava les objeccions formulades.

Quint. Consta en l’expedient el certificat del secretari del col·legi, de data 29 d’abril de 2024, subscrit pel degà, en el qual s’indica que la Junta General Ordinària de col·legiats, celebrada el 26 d’abril de 2024, va aprovar la modificació dels estatuts del col·legi. Així mateix, consten en l’expedient els certificats del secretari del col·legi, de dates 27 d’agost de 2024 i 22 d’octubre de 2024, subscrits pel degà del col·legi, en els quals s’indica que en juntes generals extraordinàries de col·legiats, celebrades en dates 26 d’agost de 2024 i 21 d’octubre de 2024, respectivament, es va aprovar per unanimitat el text definitiu dels estatuts amb la incorporació de les modificacions indicades pel Servei de Col·legis Professionals i Registre d’Unions de Fet de la Comunitat Valenciana.

Sext. De conformitat amb el que es disposa en l’article 11.3 de la Llei 6/1997, de 4 de desembre, de la Generalitat, de consells i col·legis professionals de la Comunitat Valenciana, en l’expedient consta el certificat emés pel Consell Valencià de Col·legis Professionals d’Enginyers Tècnics Industrials de la Comunitat Valenciana, de data 22 d’octubre de 2024, que acredita la comunicació que ha fet el col·legi professional al Consell respecte de la modificació estatutària.

Sèptim . La modificació estatutària, la inscripció de la qual se sol·licita, es referix a uns estatuts nous, que queden redactats segons l’Annex  d’esta resolució.

*Fonaments de dret*

Primer. Revisada la sol·licitud de nous estatuts del Col·legi Oficial d’Enginyers Tècnics Industrials de Castelló, estos contenen les determinacions que exigix l’article 10 de la Llei 6/1997, de 4 de desembre, de consells i col·legis professionals de la Comunitat Valenciana.

Segon. La modificació estatutària s’ha aprovat amb els requisits i les formalitats que preveu l’article mencionat i els mateixos estatuts del Col·legi.

Tercer. Esta direcció general és competent per a tramitar i resoldre este expedient, de conformitat amb el que disposa l’article 6.1 de la Llei 6/1997, de 4 de desembre, de consells i col·legis professionals de la Comunitat Valenciana, tenint en compte el que preveu la disposició final del Decret 4/2002, de 8 de gener, pel qual s’aprova el Reglament de desplegament de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana, i en virtut de les atribucions que conté l’article 64 del Decret 81/2024, de 12 de juliol, del Consell, pel qual s’establix l’estructura orgànica bàsica de la Presidència i de les conselleries de la Generalitat, i l’article 10 bis 2.f del Decret 134/2023, de 10 d’agost, del Consell, d’aprovació del Reglament orgànic i funcional de la Conselleria de Justícia i Interior.

Per tot això, vist l’article 36 de la Constitució i l’article 49.1.22a de l’Estatut d’Autonomia de la Comunitat Valenciana; la Llei 2/1974, de 13 de febrer, de col·legis professionals; els articles 11, 25 i 26 de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana, així com els articles 21 i 74 del Decret 4/2002, de 8 de gener, del Consell, pel qual s’aprova el Reglament de desplegament d’esta última, i la resta de disposicions complementàries aplicable pertinent,

RESOLC

*Primer*

Inscriure els nous estatuts del Col·legi Oficial d’Enginyers Tècnics Industrials de Castelló en el Registre de Col·legis Professionals i de Consells Valencians de Col·legis Professionals.

*Segon*

Publicar esta resolució en el *Diari Oficial de la Generalitat Valenciana*.

Contra esta resolució, que posa fi a la via administrativa, es podrà interposar, potestativament, un recurs de reposició davant del mateix òrgan que ha dictat l’acte, en el termini d’un mes comptat des de l’endemà de la notificació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l’endemà de la notificació. Tot això, de conformitat amb el que establixen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s’utilitze qualsevol altra via que es considere oportuna.

ANNEX

*ESTATUTS COL·LEGI OFICIAL D’ENGINYERS TÈCNICS INDUSTRIALS DE CASTELLÓ*

ÍNDEX

Col·legi Oficial d’Enginyers Tècnics Industrials de Castelló

ÍNDEX

PREÀMBUL

CAPÍTOL 1

DISPOSICIONS GENERALS

Article 1. Organització corporativa i naturalesa jurídica

Article 2. Règim jurídic

Article 3. Àmbit personal

Article 4. Àmbit territorial i domicili social

Article 5. Relacions amb les administracions públiques

CAPÍTOL II

DELS FINS I LES FUNCIONS DEL COITICAS

Article 6. Fins i funcions del COITICAS

Article 7. Finestreta única

Article 8. Memòria anual

Article 9. Servici de queixes i reclamacions

CAPÍTOL III

DRETS I DEURES DELS COL·LEGIATS O LES COL·LEGIADES

Article 10. Dels col·legiats o les col·legiades i la seua incorporació al COITICAS

Article 11. Requisits de la col·legiació

Article 12. Règim de les incorporacions col·legials

Article 13. Incorporació d’enginyers tècnics industrials, enginyeres tècniques industrials, o pèrits i pèrites industrials procedents d’altres col·legis

Article 14. Acreditació de la condició de col·legiat o col·legiada

Article 15. Pèrdua o suspensió de la condició de col·legiat o col·legiada

Article 16. Drets dels col·legiats o les col·legiades

Article 17. Deures dels col·legiats o les col·legiades

CAPÍTOL IV

DE L’ORDENACIÓ DE L’EXERCICI DE LA PROFESSIÓ

Article 18. De l’exercici de la professió

Article 19. Incompatibilitat professional

Article 20. Encàrrecs professionals

Article 21. Visat

Article 22. Del registre de col·legiats/ades

Article 23. De la responsabilitat professional

Article 24. Dels honoraris professionals

Article 25. Distincions i honors

CAPÍTOL V

DELS ÒRGANS CORPORATIUS I DE GOVERN DEL COITICAS

Article 26. Principis rectors, estructura col·legial i òrgans de govern

Article 27. De la Junta General

Article 28. Organització i règim de funcionament de Junta General

Article 29. De la Junta de Govern

Article 30. Competències de la Junta de Govern

Article 31. Funcionament de la Junta de Govern

Article 32. El degà o la degana

Article 33. El vicedegà o la vicedegana

Article 34. El secretari o la secretària

Article 35. El vicesecretari o la vicesecretària

Article 36. El tresorer o la tresorera

Article 37. L’interventor o la interventora

Article 38. Els vocals o les vocals

Article 39. Provisió de vacants de la Junta de Govern

Article 40. La Junta Executiva

Article 41. Les comissions

CAPÍTOL VI

DE LES DELEGACIONS PROVINCIALS DEL COITICAS

Article 42. De les delegacions

CAPÍTOL VII

DEL RÈGIM ELECTORAL ALS CÀRRECS DE LA JUNTA DE GOVERN

Article 43. Càrrecs electius i dret de sufragi actiu i passiu

Article 44. Renovació de la Junta de Govern

Article 45. Calendari electoral

Article 46. Condició d’elector/ora

Article 47. Condició d’elegible

Article 48. Junta Electoral

Article 49. Mesa electoral

Article 50. Presentació de candidatures

Article 51. Proclamació o rebuig de candidatures. Recursos

Article 52. Interventors o interventores

Article 53. Campanya electoral dels candidats o les candidates

CAPÍTOL VIII

PROCÉS ELECTORAL, VOTACIÓ I PRESA DE POSSESSIÓ

Article 54. Llista d’electores/ores o cens electoral

Article 55. Acreditació del dret de vot

Article 56. Manera d’efectuar el vot

Article 57. Vot per correu

Article 58. Desenrotllament de la votació

Article 59. Paperetes

Article 60. Inici de l’escrutini

Article 61. Fi de l’escrutini, alçament d’acta i resultats electorals

Article 62. Documentació electoral

Article 63. Proclamació de candidats electes o candidates electes

Article 64. Recursos contra la proclamació d’electes

Article 65. Presa de possessió de la nova Junta de Govern

CAPÍTOL IX

MOCIÓ DE CENSURA

Article 66. De la moció de censura

CAPÍTOL X

DEL RÈGIM JURÍDIC D’ACTIVITAT COL·LEGIAL I ACORDS

Article 67. Règim de l’activitat col·legial subjecta al dret administratiu

Article 68. Silenci administratiu

Article 69. Nul·litat i anul·labilitat dels actes de les corporacions col·legials

Article 70. Acords dels òrgans col·legials

Article 71. Recursos

Article 72. Comunicacions entre el COITICAS i el COGITICOVA

CAPÍTOL XI

DE LES DELEGACIONS

Article 73. De les delegacions

CAPÍTOL XII

DEONTOLOGIA

Article 74. Deontologia

CAPÍTOL XIII

DELS EMPLEATS O EMPLEADES I ASSESSORS DEL COITICAS

Article 75. El secretari tècnic o la secretària tècnica

Article 76. Dels empleats o les empleades

Article 77. Dels assessors

CAPÍTOL XIV

DELS RECURSOS ECONÒMICS DEL COITICAS

Article 78. De l’exercici econòmic

Article 79. Dels principis comptables

Article 80. Del dret d’informació econòmica

Article 81. Dels recursos econòmics

Article 82. Del pressupost

Article 83. De la comptabilitat

CAPÍTOL XV

DEL RÈGIM DISCIPLINARI

Article 84. Competència

Article 85. Infraccions

Article 86 Sancions

Article 87. Procediment disciplinari

Article 88. Recursos contra les resolucions sancionadores

Article 89. Prescripció d’infraccions i sancions

Article 90. Anotació i cancel·lació de les sancions

Article 91. Règim supletori

CAPÍTOL XVI

DE LA FUSIÓ, ABSORCIÓ, SEGREGACIÓ I DISSOLUCIÓ

DEL COITICAS

Article 92. Modificació de l’estatut

Article 93. Fusió i segregació

Article 94. Dissolució

DISPOSICIÓ ADDICIONAL PRIMERA. UTILITZACIÓ DE LLENGUATGE NO SEXISTA

DISPOSICIÓ ADDICIONAL SEGONA. COMPLIMENT SOBRE NORMATIVA EN MATÈRIA DE PROTECCIÓ DE DADES

DISPOSICIÓ TRANSITÒRIA ÚNICA

DISPOSICIÓ DEROGATÒRIA ÚNICA. DEROGACIÓ ESTATUTS

DISPOSICIÓ FINAL PRIMERA. REGLAMENTACIÓ, DESENROTLLAMENT I INTERPRETACIÓ

DISPOSICIÓ FINAL SEGONA. ENTRADA EN VIGOR

DISPOSICIÓ FINAL TERCERA. CODI DEONTOLÒGIC I D’ACTUACIÓ PROFESSIONAL

PREÀMBUL

La implantació en el territori espanyol de les noves directrius de la Unió Europea ha afavorit i permés un canvi legislatiu important que obliga a redactar uns nous estatuts per a regir la vida i activitat d’esta corporació de tal manera que s’adapten a la nova legislació vigent, en concret a la Llei 25/2009, de 22 de desembre; al RD 1000/2010, de 5 d’agost, i a la Llei de col·legis professionals, tant a escala autonòmica com estatal, de manera que els nous estatuts queden en perfecta harmonia amb tots els textos legals vigents.

A açò ha d’afegir-se l’aprovació, pel Decret 132/2018, de 16 de març, dels estatuts generals dels col·legis oficials d’enginyers tècnics industrials i pèrits industrials d’Espanya i del seu Consell General.

Per tot això, els estatuts que s’exposen a continuació obeïxen a la necessitat d’actualitzar el contingut dels que van entrar en vigor des de l’any 2012, els quals han quedat obsolets davant les noves directives de la Unió Europea, motiu pel qual són necessaris i urgents uns de nous que s’adapten a les noves realitats socials que exigix la societat.

CAPÍTOL I

*DISPOSICIONS GENERALS*

*Article 1. Organització corporativa i naturalesa jurídica*

1. El Col·legi Oficial d’Enginyers Tècnics Industrials de Castelló és una corporació de dret públic, emparada per la llei i reconeguda per l’Estat, amb personalitat jurídica pròpia i independent i amb plena capacitat per al compliment i la consecució dels seus fins. La seua estructura interna i el règim de funcionament de caràcter democràtic, amb personalitat jurídica pròpia i plena capacitat d’actuar per al compliment dels seus fins.

2. Els dos idiomes oficials del Col·legi Oficial d’Enginyers Tècnics Industrials de Castelló són, en igualtat de condicions, el castellà i el valencià, sense que cap dels dos puga prevaldre sobre l’altre.

*Article 2. Règim jurídic*

1. El Col·legi Oficial d’Enginyers Tècnics Industrials de Castelló (d’ara en avant, COITICAS) s’haurà de regir pel que disposa la Llei 2/1974, de 13 de febrer, sobre col·legis professionals; per la legislació estatal bàsica o aplicable directa o general que afecte estos col·legis; per la Llei 6/1997, de 4 de desembre, de consells i col·legis professionals de la Comunitat Valenciana; pels estatuts generals dels col·legis oficials d’enginyers tècnics industrials i pèrits industrials d’Espanya i del seu Consell General, aprovats pel Reial decret 132/2018, de 16 de març; pel Decret 4/2002, de 8 de gener, del Reglament de consells i col·legis professionals de la Comunitat Valenciana, i pels estatuts del Consell de Col·legis Oficials d’Enginyers Tècnics Industrials de la Comunitat Valenciana (d’ara en avant COGITICOVA), pels seus propis estatuts i les normes d’orde intern i acords dels òrgans corporatius en l’àmbit de les seues respectives competències, així com per les altres disposicions legals que siguen aplicables.

2. Els acords, les decisions i les recomanacions del COITICAS observaran els límits de la Llei 15/2007, de 3 de juliol, de defensa de la competència.

*Article 3. Àmbit personal*

El COITICAS estarà integrat pels graduats i graduades en: Enginyeria Elèctrica, Enginyeria Mecànica, Enginyeria Electrònica i Automàtica, Enginyeria Química Industrial i altres enginyeries d’acord amb l’Orde CIN 351/2009, i pels enginyers tècnics industrials i enginyeres tècniques industrials, els pèrits i les pèrites industrials. I, a més, els graduats i graduades en Enginyeria la titulació de la qual habilite per a l’exercici de la professió d’enginyer tècnic industrial, sempre que estiguen en possessió del corresponent títol amb caràcter oficial i validesa en tot el territori nacional, expedit, homologat o reconegut per l’Estat, que sol·liciten la incorporació al Col·legi i complisquen els requisits exigits. La col·legiació serà obligatòria per a l’exercici de la professió, siga per compte propi o per compte d’altri, sempre que així ho mantinga una llei estatal.

També estarà integrat per tots aquells que, mitjançant la resolució del ministeri que corresponga, se’ls reconega el títol que els habilite per a l’exercici a Espanya de les activitats corresponents a la professió d’enginyer tècnic industrial o d’enginyera tècnica industrial, siga amb accés total o parcial, d’acord amb la legislació vigent, o d’acord amb les normes i el reglament regulador de l’exercici de la professió del Consell General de Col·legis Oficials d’Enginyers Tècnics Industrials d’Espanya.

*Article 4. Àmbit territorial i domicili social*

L’àmbit territorial del COITICAS serà la província de Castelló i el domicili social es troba en plaça Fadrell, 4 - entl. de Castelló de la Plana, CP 12491.

*Article 5. Relacions amb les administracions públiques*

El COITICAS, en l’exercici de les seues competències i en tot el que fa referència als continguts de la seua professió, es relacionarà amb totes les administracions públiques, a escala estatal, autonòmica o local, fins i tot amb les de la Unió Europea per als seus interessos corporatius.

CAPÍTOL II

*DELS FINS I LES FUNCIONS DEL COITICAS*

*Article 6. Fins i funcions del COITICAS*

1. El COITICAS tindrà els fins propis d’estos òrgans corporatius professionals de dret públic i com a finalitat última la tutela de l’exercici correcte de la professió com a garantia dels drets dels ciutadans o les ciutadanes i dels seus col·legiats o col·legiades.

En particular, tindrà els següents fins:

a) L’ordenació, en l’àmbit de les seues competències, de l’exercici de la professió d’enginyer tècnic industrial o enginyera tècnica industrial, d’acord amb els criteris bàsics que establisca el Consell General, per a vetlar per l’ètica i la dignitat professional i el respecte degut a la societat.

b) La representació institucional exclusiva en el seu àmbit territorial de la professió, de conformitat amb la legislació aplicable.

c) Vetlarà perquè es remoga qualsevol obstacle jurídic de qualsevol índole que impedisca l’exercici de la professió d’enginyer tècnic industrial o enginyera tècnica industrial, de les atribucions integrades en la seua activitat professional que legalment tenen reconegudes.

d) Igualment, vetlarà perquè es reconega el caràcter privatiu de l’actuació professional dels enginyers tècnics industrials i enginyeres tècniques industrials, i pèrits i pèrites industrials, en les atribucions que legalment tenen reconegudes, promovent, si és el cas, les actuacions administratives o judicials que corresponguen contra l’intrusisme professional.

e) La protecció dels interessos dels consumidors i usuaris dels servicis del COITICAS i dels servicis dels seus col·legiats o col·legiades, tot això sense perjuí de les competències de l’administració pública, i aquells altres que preveuen els estatuts generals dels col·legis oficials de pèrits i enginyers tècnics industrials d’Espanya.

f) Contribuir a la promoció de la igualtat d’oportunitats entre hòmens i dones, així com a la promoció de la participació i presència de la dona en la vida política, econòmica, cultural i social del Col·legi.

2. El COITICAS, en el seu àmbit professional, a banda de les que li reconega la legislació vigent, tant a escala estatal com autonòmica, haurà d’exercir, entre altres, les funcions següents:

a) Ordenar, en l’àmbit de la seua competència i d’acord amb el que es preveu en les lleis, l’activitat professional dels col·legiats o les col·legiades.

b) Exercir la potestat disciplinària en l’orde professional i col·legial sobre els col·legiats o les col·legiades.

Col·laborar amb el Consell General en l’elaboració de codis de conducta destinats a facilitar la lliure prestació dels servicis professionals dels seus col·legiats o col·legiades, o l’establiment de titulats de grau que puguen exercir la professió d’enginyer tècnic industrial o enginyera tècnica industrial a Espanya provinents d’un altre estat, respectant, en qualsevol cas, les normes de defensa de la competència.

c) Assessorar les administracions públiques i col·laborar amb estes en la realització d’estudis i informes, elaboració d’estadístiques i altres activitats relacionades amb l’enginyeria tècnica industrial que puguen ser-los sol·licitades o acorden formular per iniciativa pròpia. Igualment, fomentar un elevat nivell de qualitat dels servicis que presten els col·legiats o les col·legiades, impulsant que estos asseguren de manera voluntària la qualitat dels seus servicis per mitjà dels instruments legalment establits.

d) Facilitar als tribunals, d’acord amb la legislació vigent, la relació de col·legiats o col·legiades que pogueren requerir-se per a intervindre com a pèrits en els assumptes judicials, o designar-los directament, segons siga procedent.

e) Exercir les funcions que li siguen encomanades o delegades per les administracions públiques, així com impulsar la simplificació dels procediments i tràmits aplicables a l’establiment i la prestació dels servicis professionals de l’enginyeria tècnica industrial, amb la creació d’una finestreta única a la qual puguen accedir electrònicament i a distància tots els col·legiats o les col·legiades i qualsevol interessat. En esta finestreta electrònica es trobarà accessible tota la informació legalment exigible. A través d’esta es podran realitzar tràmits administratius i obtindre quanta documentació i informació permeta la legislació vigent.

f) Exercir, en el seu àmbit competencial, la representació institucional exclusiva de la professió, de conformitat amb la legislació aplicable, sempre que la col·legiació siga obligatòria. La defensa dels drets i interessos de la professió, així com la protecció dels interessos dels consumidors i usuaris dels servicis dels seus col·legiats o col·legiades, i tot això davant tota classe d’institucions, tribunals, administracions públiques, entitats socials i particulars.

g) Informar sobre els projectes o avantprojectes de les normes de la comunitat autònoma valenciana o els organismes públics de la província de Castelló que puguen afectar la professió, els fins o les funcions del COITICAS.

h) Perseguir, davant de les administracions públiques o davant dels tribunals de justícia, tots els casos d’intrusisme en què es pretenga exercir la professió d’enginyeria tècnica industrial per una persona no col·legiada, quan la col·legiació siga obligatòria.

i) Arreplegar i canalitzar les aspiracions de la professió, elevant als organismes oficials competents quants suggeriments guarden relació amb el perfeccionament i amb les normes que regisquen la prestació de servicis propis de l’enginyeria tècnica industrial.

j) Participar en la formulació del perfil professional del col·legiat o la col·legiada, el títol universitari dels quals complisca amb els requisits de l’Orde CIN/351/2009, de 9 de febrer, i dels titulats enginyers tècnics industrials.

k) Fer el visat de projectes, el reconeixement de firma, la revisió documental, el registre de treball professional o qualsevol que siga la seua denominació, els informes, els dictàmens, les valoracions, els peritatges i altres treballs que duguen a terme els col·legiats o les col·legiades quan se sol·licite per petició expressa dels clients, dels mateixos col·legiats o col·legiades, incloent les administracions públiques quan actuen com a tals, o en els casos previstos en la legislació vigent.

l) Encarregar-se del cobrament de les remuneracions i els honoraris generats en l’exercici lliure de la professió en els termes previstos en l’article 24 d’estos estatuts.

m) Informar i dictaminar en els procediments administratius o judicials en què es discutisquen qüestions relacionades amb els honoraris professionals dels col·legiats o les col·legiades.

n) Intervindre, en via de mediació, conciliació o arbitratge, en les qüestions que, per motius professionals, se susciten entre els col·legiats o les col·legiades, o entre estos i els seus clients o clientes i/o consumidors/ores i usuaris/àries.

o) Fomentar i promoure els servicis de la mutualitat de previsió social de pèrits i pèrites i enginyers tècnics industrials, així com l’afiliació dels col·legiats o les col·legiades a la referida mutualitat.

p) Crear i organitzar activitats de formació contínua, servicis, laboratoris i qualssevol altres activitats que puguen ser convenients per als col·legiats o les col·legiades, tenint en compte les seues demandes quant a promoure i desenrotllar activitats socioculturals.

q) Portar el Registre de col·legiats o col·legiades i de societats professionals.

r) Les funcions que beneficien la protecció dels interessos dels consumidors i usuaris, dels servicis dels seus col·legiats o col·legiades, d’estos i de l’enginyeria tècnica industrial.

s) Atendre les sol·licituds d’informació sobre els seus col·legiats o col·legiades i les sancions fermes que se’ls imposen, així com les peticions d’inspecció o investigació que els formule qualsevol autoritat competent.

t) Crear i mantindre una finestreta única en els termes previstos legalment.

o) Elaborar i publicar la memòria anual en els termes i les condicions establits legalment.

v) Crear i mantindre un servici d’atenció als col·legiats o les col·legiades i als consumidors/ores i usuaris/àries.

w) Participar en la formulació del perfil professional dels col·legiats o les col·legiades, mitjançant la promoció de la certificació de les seues competències i el desenrotllament professional continu (DPC) creat pel Consell General, amb l’acreditació mitjançant l’experiència professional adquirida, la formació contínua, la formació acadèmica universitària, etc.

x) Complir i fer complir als col·legiats o les col·legiades les lleis i els estatuts professionals, i reglaments de règim interior, així com les normes i decisions adoptades pels òrgans col·legials, en matèria de la seua competència.

y) Organitzar activitats i servicis comuns d’interés per als col·legiats o les col·legiades, de caràcter professional, formatiu, cultural, assistencial i de previsió, i altres d’anàlegs, buscant el sosteniment econòmic mitjançant els mitjans necessaris.

*Article 7. Finestreta única*

1. El COITICAS disposarà d’una pàgina web corporativa perquè, a través de la finestreta única prevista en la Llei 17/2009, de 23 de novembre, sobre el lliure accés a les activitats de servicis i el seu exercici, els professionals puguen realitzar tots els tràmits necessaris per a la col·legiació, l’exercici i la baixa en el COITICAS, a través d’un únic punt, per via telemàtica.

2. A través d’esta finestreta única, de manera gratuïta, els professionals podran accedir a tota la informació i els formularis necessaris per a l’exercici de l’activitat professional, presentant la documentació i les sol·licituds necessàries, incloent la de col·legiació, així com conéixer l’estat de tramitació dels procediments en els quals tinga la consideració d’interessat i rebre la corresponent notificació dels actes de tràmit preceptius i la resolució d’estos que adopte el COITICAS, incloent la notificació dels expedients disciplinaris quan no siga possible per altres mitjans. Igualment, a través d’esta finestreta única el COITICAS convocarà els col·legiats o col·legiades a les juntes generals ordinàries i extraordinàries i es posarà en el seu coneixement l’activitat pública i privada del COITICAS.

3. Per a la millor defensa dels drets dels consumidors/ores i usuaris/àries, a través de la finestreta única, el COITICAS oferirà de manera clara, inequívoca i gratuïta, la informació següent:

a) L’accés al registre de col·legiats o col·legiades actualitzat, amb almenys les següents dades: nom i cognoms del professional col·legiat o col·legiada, número de col·legiació i situació d’habilitació professional.

b) L’accés al registre de societats professionals, amb el contingut que exigix l’art. 8 de la Llei 2/2007, de 15 de març, de societats professionals.

c) Les vies de reclamació i de recursos que podran interposar-se en cas de conflicte entre el consumidor/ora o usuari/ària i un col·legiat o col·legiada o el COITICAS.

d) Les dades de les associacions o les organitzacions de consumidors/ores i usuaris/àries a les quals els destinataris dels servicis professionals poden dirigir-se per a obtindre assistència.

e) El contingut del codi deontològic, d’estos estatuts i de qualsevol altre que puga haver-hi per al millor funcionament del COITICAS i el desenrotllament i compliment dels seus fins.

*Article 8. Memòria anual*

1. El COITICAS estarà subjecte al principi de transparència en la seua gestió. Per a això, elaborarà una memòria anual que continga, almenys, la informació següent:

a) Informe anual de gestió econòmica, incloent-hi els gastos de personal suficientment desglossats i especificant, si és el cas, les retribucions dels membres de tots els seus òrgans i per raó del seu càrrec.

b) Import de les quotes col·legials aplicables desglossades per conceptes i pel tipus de servicis prestats.

c) Informació agregada i estadística relativa als procediments informatius i sancionadors en fase d’instrucció o que hagen aconseguit fermesa, amb indicació de la infracció a la qual es referixen, de la seua tramitació i de la sanció imposada si és el cas, d’acord, sempre, amb la legislació en matèria de protecció de dades de caràcter personal.

d) Informació agregada i estadística relativa a queixes i reclamacions presentades pels consumidors o els usuaris o les seues organitzacions representatives, així com sobre la seua tramitació i, si és el cas, dels motius d’estimació o desestimació de la queixa o reclamació, d’acord, en tot cas, amb la legislació en matèria de protecció de dades de caràcter personal.

e) Els canvis en el contingut dels seus codis deontològics que siguen aplicables.

f) Les normes sobre incompatibilitats i les situacions de conflicte d’interessos en què es troben els membres de la Junta de Govern.

g) Informació estadística sobre l’activitat de visat, col·legiació i de totes les àrees o activitats d’informació rellevant per al col·lectiu.

h) Llista de col·legiats o col·legiades premiats, amb especificació de la consideració obtinguda, així com els col·legiats o les col·legiades d’honor, i d’aquells amb 25 i 50 anys de col·legiació interrompuda.

2. La memòria anual haurà de fer-se pública a través del punt d’accés electrònic únic en el primer semestre de cada any.

*Article 9. Servici de queixes i reclamacions*

1. El COITICAS atendrà, en l’àmbit de la seua competència, les queixes o reclamacions que presenten els col·legiats o col·legiades.

2. Així mateix, disposaran d’un servici d’atenció als consumidors o usuaris, que necessàriament tramitarà i, si és el cas, resoldrà quantes queixes i reclamacions referides a l’activitat col·legial o professional dels col·legiats o col·legiades es presenten per qualsevol consumidor o usuari que contracte els servicis professionals, així com per associacions i organitzacions de consumidors i usuaris en la seua representació o en defensa dels seus interessos.

3. A través d’este servici, es resoldrà sobre la queixa o reclamació segons siga procedent: bé informant sobre el sistema extrajudicial de resolució de conflictes, bé remetent l’expedient als òrgans col·legials competents per a instruir els oportuns expedients informatius o disciplinaris, bé arxivant o bé adoptant qualsevol altra decisió de la seua competència, conforme a dret.

4. La regulació d’este servici haurà de preveure la presentació de queixes i reclamacions per via telemàtica.

CAPÍTOL III

*DRETS I DEURES DELS COL·LEGIATS O LES COL·LEGIADES*

*Article 10. Dels col·legiats o les col·legiades i la seua incorporació al COITICAS*

1. L’actuació dels col·legiats o les col·legiades tindrà com a guia el servici a la comunitat i la qualitat dels servicis, així com el compliment de les obligacions deontològiques pròpies de la professió.

2. L’admissió de col·legiats o col·legiades no tindrà més limitacions que aquelles que estiguen imposades per norma legal o estatutària, i haurà de regir-se pels principis d’igualtat de tracte i no discriminació, en particular per raó d’origen racial o ètnic, religiós o de conviccions, discapacitat, edat o orientació sexual.

3. D’acord amb la normativa comunitària, als graduats enginyers tècnics industrials o les graduades enginyeres tècniques industrials establits en qualsevol altre estat membre de la Unió Europea, no se’ls exigiran més limitacions per a prestar els seus servicis professionals que aquelles que en cada moment s’establisquen, d’acord amb el que es preveu en la Llei 17/2009, de 23 de novembre, sobre el lliure accés a les activitats de servicis i el seu exercici.

4. Tindran dret a incorporar-se al COITICAS tots aquells que complisquen els requisits establits en l’article 11 següent.

5. La incorporació col·legial serà requisit indispensable per a l’exercici de la professió sempre que ho exigisca una llei estatal.

6. Els professionals que tinguen el seu domicili professional únic o principal a la província de Castelló hauran d’estar incorporats al COITICAS, la qual cosa bastarà per a exercir en tot el territori espanyol. No obstant això, podran exercir la professió en la província de Castelló els col·legiats o les col·legiades incorporats a altres col·legis d’enginyers tècnics industrials i enginyeres tècniques industrials, i pèrits i pèrites industrials en l’àmbit territorial dels quals tinguen el seu domicili únic o principal, en els termes i les condicions previstos en la legislació estatal, de manera que en este cas queden sotmesos a les competències d’ordenació i potestat disciplinària del COITICAS. El COITICAS no podrà exigir als professionals que exercisquen en un territori diferent del de col·legiació comunicació, ni cap habilitació, ni el pagament de contraprestacions econòmiques diferents d’aquelles que exigisquen habitualment als seus col·legiats o col·legiades per la prestació dels servicis dels quals siguen beneficiaris i que no es troben coberts per la quota col·legial.

7. En cas de desplaçament temporal d’un professional d’un altre estat membre de la Unió Europea, s’haurà de tindre en compte el que es disposa en la normativa vigent en aplicació del dret comunitari relativa al reconeixement de qualificacions professionals.

8. La incorporació al COITICAS implica el deure de complir els seus estatuts, les seues normes de caràcter intern, així com els acords que adopten les seues juntes generals i de govern.

9. Es permet la col·legiació de manera societària d’acord amb la Llei de societats professionals o aquella que la substituïsca.

*Article 11. Requisits de la col·legiació*

1. Per a incorporar-se al COITICAS es requerix, amb caràcter general:

a) Haver obtingut el corresponent títol oficial o títol de grau, que complisca amb els requisits de l’Orde CIN/351/2009, de 9 de febrer, que habilite per a l’exercici de la professió d’enginyer tècnic industrial o enginyera tècnica industrial, o pèrit o pèrita industrial, o bé per als enginyers establits en qualsevol altre estat membre de la Unió Europea, que complisquen els requisits que en cada moment determine la legislació aplicable. En qualsevol cas, hauran de sol·licitar-ho expressament, i ho podran fer a través de la finestreta única.

b) No estar subjecte a pena d’inhabilitació per a l’exercici professional per sentència ferma, ni trobar-se impedit per a tal exercici per una sanció disciplinària ferma anterior.

c) Tindre la nacionalitat espanyola o la d’algun dels estats membres de la Unió Europea, sense perjuí del que es disposa en els tractats internacionals ratificats per l’Estat espanyol i publicats en el *Boletín Oficial del Estado*.

d) Satisfer la quota de col·legiació que poguera estar establida, sense que en cap cas esta puga superar els costos associats a la tramitació de la col·legiació.

2. Podran obtindre la distinció de graduat/ada, enginyer/era tècnic/tècnica industrial, pèrit o pèrita industrial honorífic/fica aquelles persones físiques o jurídiques, nacionals o estrangeres que, tinguen o no titulació acadèmica, reunisquen mèrits o hagen prestat servicis rellevants a favor del COITICAS o de la professió en general. Estos nomenaments només tindran efectes honorífics.

3. Podran ser nomenats col·legiats o col·legiades d’honor aquells col·legiats o col·legiades que reunisquen mèrits o hagen prestat servicis rellevants a favor del COITICAS o de la professió en general. Estos nomenaments només tindran efectes honorífics.

*Article 12. Règim de les incorporacions col·legials*

1. La incorporació al COITICAS té caràcter reglat i no podrà denegar-se a aquells que reunisquen els requisits fixats en l’article 11 anterior, exceptuant-ne el que es disposa en este precepte.

2. Presentada la sol·licitud amb tots els requisits anteriorment assenyalats, es procedirà, per part del secretari o la secretària del COITICAS, a concedir l’alta amb caràcter provisional, circumstància que s’haurà d’acreditar mitjançant diligència estesa en la còpia de l’imprés de sol·licitud, comunicant-ho a l’interessat o la interessada en el terme de dos dies com a màxim. En cas contrari, se li requerirà que facilite, en el termini de deu dies, els documents i aclariments complementaris que s’estimen oportuns, amb l’advertiment que, si no ompli este requeriment, esta sol·licitud caducarà i s’arxivarà, sense més tràmit.

3. La Junta de Govern del COITICAS resoldrà, amb els informes oportuns previs, les sol·licituds de col·legiació, en el termini de dos mesos, mitjançant acord motivat, contra el qual cabran els recursos establits en estos estatuts.

4. La col·legiació s’entendrà produïda, respecte de les sol·licituds deduïdes degudament, una vegada transcorregut el termini de dos mesos sense que haja obtingut resolució expressa.

5. No obstant això, la Junta de Govern del COITICAS, dins del termini establit de dos mesos, podrà denegar la col·legiació a qualsevol sol·licitud mitjançant la resolució motivada, d’acord amb la legislació vigent, per a això, si ho considerara oportú, podrà ampliar este termini, amb comunicació a l’interessat prèvia, per altres dos mesos més, amb la finalitat d’obtindre documentació o proves que faciliten la decisió que haja d’adoptar.

Davant de la decisió anterior, l’interessat podrà interposar una reclamació davant de la Junta de Govern del COITICAS per a formular les al·legacions que considere oportunes, en el termini de deu dies. Una vegada resoltes les al·legacions contra el referit acord que adopte la Junta de Govern del COITICAS, es podrà interposar un recurs d’alçada davant del COGITICOVA.

L’acord definitiu denegatori del COGITICOVA esgotarà la via administrativa i obrirà la via contenciosa administrativa.

6. La incorporació al COITICAS se suspendrà i amb esta els drets inherents a la condició de col·legiat o col·legiada, a conseqüència de:

a) La inhabilitació o incapacitació temporal per a l’exercici professional decretada per resolució judicial ferma.

b) La suspensió en l’exercici professional imposada per sanció disciplinària col·legial esdevinguda ferma.

7. La situació de suspensió es mantindrà mentres subsistisca la causa que la determina.

*Article 13. Incorporació d’enginyers tècnics industrials, enginyeres tècniques industrials, o pèrits i pèrites industrials procedents d’altres col·legis*

1. Podran incorporar-se al COITICAS els col·legiats o col·legiades procedents d’altres col·legis d’Espanya.

2. A este fi, i amb la sol·licitud prèvia de l’interessat, el COITICAS, mitjançant comunicació amb el d’origen, comprovarà que este es troba efectivament incorporat a este, en l’exercici de la professió i al corrent de les càrregues col·legials.

3. També s’haurà de comprovar que no està donat de baixa o suspés temporalment en l’exercici de la professió per altres col·legis.

*Article 14. Acreditació de la condició de col·legiat o col·legiada*

1. En el moment de la incorporació, s’assignarà un número de col·legiació, que haurà de consignar-se al costat del nom quan es realitzen actuacions professionals.

2. El COITICAS expedirà un document acreditatiu de la condició de col·legiat o col·legiada.

*Article 15. Pèrdua o suspensió de la condició de col·legiat o col·legiada*

1. Seran causes de pèrdua de la condició de col·legiat o col·legiada:

a) La defunció del col·legiat o la col·legiada.

b) L’expulsió disciplinària, acordada per resolució corporativa o resolució judicial ferma.

La sanció d’expulsió disciplinària produirà efectes des que siga ferma i el COITICAS la notificarà al COGITICOVA i al Consell General, que la comunicaran als altres col·legis del territori nacional.

c) La baixa voluntària del col·legiat o la col·legiada, que, en el cas dels exercents de la professió, només s’admetrà amb manifestació formal per escrit prèvia del cessament de l’activitat professional, juntament amb la comunicació a l’Agència Tributària del cessament de l’exercici professional. I tindrà efectes des de la seua sol·licitud, si bé no eximirà del pagament de les quotes i altres deutes vençuts.

d) El descobert en les quotes col·legials per import superior a una anualitat, amb requeriment previ desatés de pagament notificat amb almenys un mes d’antelació a l’acord de baixa que adopte la Junta de Govern.

e) La condemna per sentència ferma que porte amb si la pena principal o accessòria d’inhabilitació per a l’exercici de la professió.

El col·legiat o col·legiada estarà obligat a comunicar al COITICAS la sentència condemnatòria en els deu dies següents en què se li notifique, sense perjuí d’abstindre’s de tota activitat professional des que produïsca efectes la sentència condemnatòria.

2. La col·legiació se suspendrà i amb esta els drets inherents a la condició de col·legiat o col·legiada, a conseqüència de:

a) La inhabilitació o incapacitació temporal per a l’exercici professional decretada per resolució judicial ferma. El col·legiat o la col·legiada estarà obligat a comunicar al COITICAS la resolució condemnatòria dins dels deu dies següents a aquell en què se li notifique, sense perjuí d’abstindre’s de tota activitat professional des que tinga efectes la sentència condemnatòria.

b) La suspensió en l’exercici professional imposada per sanció disciplinària col·legial ferma.

La situació de suspensió es mantindrà mentres subsistisca la causa que la determina.

3. La falta de pagament de quotes i altres aportacions col·legials, per import mínim d’un trimestre, amb requeriment previ de l’abonament, no produirà la pèrdua de la condició de col·legiat o col·legiada, però sí la suspensió de tots els drets corporatius; si el descobert arriba a les quotes corresponents a una anualitat com a mínim, no es procedirà al visat dels treballs del col·legiat o la col·legiada mentres no abone totes les quotes pendents més els seus interessos legals, sense perjuí de la pèrdua de la condició de col·legiat o col·legiada, si és procedent. Tan prompte com el col·legiat o la col·legiada es pose al corrent dels seus pagaments, s’alçarà la suspensió dels seus drets col·legials.

*Article 16. Drets dels col·legiats o les col·legiades*

1. Els col·legiats o les col·legiades, en l’exercici de la seua activitat professional, actuaran amb llibertat i independència, sense més limitacions que les imposades per la llei i per les normes ètiques i deontològiques, i a estos efectes tenen dret:

a) A les consideracions degudes a la seua professió reconegudes per la legislació i les normes estatutàries.

b) Al lliure exercici de la seua professió en tot el territori nacional sense que, per l’Administració ni per tercers, es limiten les atribucions professionals que tinguen reconegudes en les lleis.

c) Al cobrament d’honoraris professionals pels servicis prestats als seus clients en els termes previstos en estos estatuts i altres disposicions vigents.

d) Realitzar, a través de la finestreta única, els tràmits necessaris i obtindre la informació precisa per a l’accés a la seua activitat professional i el seu exercici, incloent-hi la col·legiació i la baixa de manera electrònica.

2. A més dels drets assenyalats en relació amb la seua activitat professional, els col·legiats o les col·legiades tenen els drets corporatius següents:

a) De sufragi actiu i passiu en relació amb tots els càrrecs electius del COITICAS i del Consell General, en els termes previstos en estos estatuts i en els del Consell General, i d’acord amb la legislació vigent.

b) A participar en la vida col·legial, segons els termes fixats en estos estatuts.

c) A dirigir suggeriments i peticions per escrit als òrgans de govern del COITICAS.

d) A sol·licitar l’empara del COITICAS quan consideren lesionats o menyscabats els seus drets i interessos professionals o corporatius, o no es respecte la consideració i el tracte que tinguen reconegut.

e) A participar en l’ús i gaudi dels béns del COITICAS i dels servicis que este tinga establits, participar en activitats de formació continuada, sempre amb subjecció a les normes que fixe la Junta de Govern per al seu ús racional i adequat.

f) A disposar de les insígnies i els distintius propis de la professió.

g) A conéixer la comptabilitat col·legial en la forma i condicions previstes en estos estatuts i en els terminis i condicions que es fixen reglamentàriament. Examinar els llibres de comptabilitat, sol·licitant-ho a la Junta de Govern, per escrit motivat, determinant el període que requerix l’examen d’estos; qui podrà accedir-hi en el termini de quinze dies, sent verificats pel sol·licitant en la seu col·legial, en presència del secretari o la secretària i de l’assessor fiscal o comptable del COITICAS, per si necessita alguna explicació tècnica sobre este tema, sense perjuí del dret a efectuar-ho en un període no inferior a quinze dies, que fixe la Junta de Govern, per a l’aprovació dels comptes anuals, i que es farà constar en la convocatòria reglamentària de Junta General ordinària.

h) A sol·licitar a la Junta de Govern l’establiment de servicis que considere convenients i necessaris per al funcionament i compliment dels fins del COITICAS.

i) Obtindre certificacions parcials dels llibres d’actes de la Junta de Govern, de les juntes generals, sempre que la petició realitzada no contravinga la legislació sobre protecció de dades, ni els legítims interessos i drets del COITICAS, de les dades que consten en el seu expedient personal i, en general de qualsevol altre document que l’afecte personalment i directament, sense menyscapte dels drets legítims dels restants col·legiats o col·legiades.

j) Els col·legiats o col·legiades jubilats/ades i no exercents de la professió conservaran tots els drets corporatius, sense que puguen ser candidats o candidates a l’elecció de càrrecs de la Junta de Govern del COITICAS d’acord amb l’article 43.2 d’estos estatuts.

3. Precol·legiats o precol·legiades: No tindran caràcter de membre col·legiat o col·legiada, sinó que figuraran en règim d’associats/ades al COITICAS.

*Article 17. Deures dels col·legiats o les col·legiades*

1. A més dels deures arreplegats de manera expressa en l’article 12 dels estatuts generals del Consell General i dels col·legis oficials de graduats/ades, enginyers/eres tècnics/tècniques industrials i pèrits i pèrites industrials d’Espanya, aprovats pel Reial decret 132/2018, de 16 de març, i en les altres normes que regulen la professió, els col·legiats o les col·legiades incorporats al COITICAS tenen els deures següents:

a) Complir amb les prescripcions legals que siguen d’observança obligada en els treballs professionals que realitzen i amb el codi deontològic aplicable, i guardar el secret professional.

b) El col·legiat o la col·legiada haurà de visar la documentació tècnica o facultativa, projectes o qualsevol altre treball professional, quan així ho establisca la legislació vigent.

c) Contribuir a través de l’exercici professional a la millor satisfacció dels interessos generals i dels clients i usuaris.

d) Comunicar al COITICAS aquells fets dels quals tinguen coneixement, que afecten la professió amb vista a les actuacions col·legials que siguen procedents.

e) Estar al corrent de pagament de les quotes ordinàries i/o extraordinàries, i altres càrregues col·legials i/o corporatives. Es consideraran càrregues corporatives totes les imposades pel COITICAS, el COGITICOVA i el Consell General de Col·legis d’Enginyers Tècnics Industrials d’Espanya.

f) Comunicar qualsevol canvi de les dades personals i fiscals al COITICAS.

g) Complir les normes legals i estatutàries i els acords dels diferents òrgans corporatius, tant del Consell General de Col·legis d’Enginyers Tècnics Industrials d’Espanya com del COGITICOVA i del mateix COITICAS.

h) A guardar el secret professional, amb la prohibició de revelar directament o indirectament fets, dades o situacions dels seus clients o treballs professionals realitzats a estos.

i) En matèria de comunicacions comercials, serà sempre ajustada a la legislació vigent en cada moment, cuidant rigorosament salvaguardar la independència i integritat de la professió, així com el secret professional.

j) Facilitar la vènia a un altre company quan, pel motiu que siga, cesse o siga cessat en la redacció o direcció d’un projecte, sense que el pagament dels honoraris per part del client siga obstacle o impedisca concedir-la.

k) A sol·licitar i obtindre a través del COITICAS, en el menor termini de temps possible, la vènia d’un altre col·legiat o col·legiada quan esta se li haja denegat, amb audiència prèvia de les parts implicades.

2. Deures corporatius dels col·legiats o les col·legiades.

a) Complir les prescripcions legals en matèria de previsió social.

b) Complir les resolucions dels òrgans de govern del COITICAS, del COGITICOVA i del Consell General.

c) Col·laborar amb la Junta de Govern quan siga requerit per esta, i en particular, participar en les comissions per a les quals se’l designe, per tal d’aconseguir un millor desenrotllament de les funcions col·legials.

d) Pagar les quotes i els drets que hagen sigut aprovats pel COITICAS per al seu sosteniment i per a fins de previsió i auxili mutu.

e) Fer respectar l’exercici professional i el de les institucions col·legials.

f) Guardar el secret professional.

g) Guardar respecte als membres dels òrgans de govern de la corporació, al personal d’administració, gerència i assessors de la institució, i a tots els companys.

h) Denunciar davant del COITICAS qualsevol acte d’intrusisme que arribe al seu coneixement, així com els casos d’exercici il·legal, siga per falta de col·legiació o de comunicació de l’actuació professional, siga per suspensió o inhabilitació de denunciat, o per estar incurs en supòsits d’incompatibilitat o prohibició. Denunciar davant del COITICAS qualsevol atemptat contra la llibertat, la independència o la dignitat d’un col·legiat o una col·legiada en l’exercici de les seues funcions.

i) Denunciar davant de la Junta de Govern del COITICAS qualsevol actuació professional de la qual tinga coneixement que poguera constituir competència deslleial.

CAPÍTOL IV

*DE L’ORDENACIÓ DE L’EXERCICI DE LA PROFESSIÓ.*

*Article 18. De l’exercici de la professió*

1. L’exercici de la professió es realitzarà en règim de lliure competència i estarà subjecte, quant a l’oferta de servicis i fixació de la seua remuneració, a la legislació vigent en matèria de defensa de la competència i de la competència deslleial.

2. La incorporació al COITICAS habilita per a l’exercici de la professió en tot el territori de l’Estat espanyol.

3. Els col·legiats o les col·legiades podran exercir la seua professió de manera individual o mitjançant la constitució de societats professionals amb graduats/ades, enginyers tècnics industrials i enginyeres tècniques industrials, i/o pèrits i pèrites industrials o amb altres professionals.

*Article 19. Incompatibilitat professional*

L’exercici de la professió és incompatible amb qualsevol situació prevista com a tal per la legislació vigent en cada moment.

El professional en qui concórrega alguna causa d’incompatibilitat haurà de comunicar-ho immediatament a la Junta de Govern del COITICAS i cessar en l’exercici de la professió o, si és el cas, de l’activitat incompatible concreta.

*Article 20. Encàrrecs professionals*

1. Llevat que resulte una altra cosa dels termes de l’encàrrec professional, el client pot resoldre el contracte que l’unix, siga verbal o per escrit, a un col·legiat o col·legiada, i subscriure’n un altre amb un altre professional del mateix o un altre col·legi, sense perjuí del pagament dels honoraris generats fins a la data per l’anterior col·legiat o col·legiada.

2. El nou encàrrec farà efecte des de la seua data, i el nou col·legiat/ada quedarà habilitat/ada per a fer els treballs que se li encarreguen.

3. El que es disposa en els apartats anteriors s’entén sense perjuí de les accions judicials que assistisquen el col·legiat o la col·legiada, primer titular de l’encàrrec, i de l’exercici d’aquelles, si és el cas, pel mateix COITICAS, segons preveuen estos estatuts.

4. El COITICAS facilitarà als col·legiats o les col·legiades que ho sol·liciten fulls d’encàrrec professional en els quals quede reflectida la relació jurídica entre el professional i el client.

5. En cap cas estos fulls d’encàrrec seran de compliment obligatori, això queda a l’autonomia de la voluntat del col·legiat o la col·legiada i el seu client.

*Article 21. Visat*

1. El visat és una funció pública descentralitzada per atribució de la llei que exercix el COITICAS en relació amb els projectes i altres treballs professionals dels col·legiats o les col·legiades, en garantia dels interessos dels clients i de l’interés públic general, que pot tramitar-se per via telemàtica.

2. El visat serà voluntari, excepte en els casos en què d’acord amb la Llei de col·legis professionals o al Reial decret 1000/2010, de 5 d’agost, siga obligatori, així com quan se sol·licite per petició expressa del client.

3. El visat garantix:

a) La identitat i habilitació professional del tècnic autor del treball, conforme als registres col·legials.

b) L’autoria del projecte o del treball tècnic, que és de qui el firma, i que l’enginyer o l’enginyera està degudament col·legiat o col·legiada i es troba en l’exercici legítim de la professió.

c) L’observança de la normativa de compliment obligat, aplicable pertinent en cada cas, en relació amb l’exercici de la professió.

d) La comprovació de la documentació integrant del treball tècnic d’acord amb la legislació vigent, sense menyscapte de les competències de l’Administració en comprovació ulterior.

e) La subscripció i la vigència de l’assegurança de responsabilitat civil prevista en l’article 23 d’estos estatuts.

f) L’adscripció del col·legiat o la col·legiada al règim de seguretat social o, si és el cas, mutualitat alternativa procedent i/o alta en l’Impost d’Activitats Econòmiques, comprovació que es realitzarà anualment a través de l’habilitació professional, i que haurà de facilitar el mes de gener de cada any tota la informació necessària al COITICAS.

4. El visat no comprendrà els honoraris ni les altres condicions contractuals la determinació de les quals es deixa al lliure acord de les parts, i no sancionarà el contingut del treball professional ni la seua correcció tècnica.

5. A petició de qualsevol col·legiat/ada, pel COITICAS, es podran establir procediments alternatius al visat de valor afegit, de verificació tecnicoprofessional en els quals garantisquen aspectes tècnics dels treballs, la qualitat d’estos i la seua adequació a la normativa vigent quant a les solucions tècniques adoptades, elements descriptius i càlculs, salvaguardant la llibertat de projectar dels col·legiats o les col·legiades. Este tipus de visat tindrà una tarifa especial que haurà de determinar la junta de govern.

6. El visat col·legial, quan siga preceptiu, tindrà un cost raonable, no abusiu ni discriminatori, i s’hauran de fer públics pel COITICAS els preus dels visats dels treballs. Igualment, es publicaran els preus dels procediments alternatius als quals es feia referència en el punt anterior.

7. En el cas de treballs professionals que hagen de tindre efecte fora de l’àmbit territorial del COITICAS que atorga el visat, este haurà de dirigir al col·legi de destinació una comunicació identificativa del col·legiat/ada autor/a del treball i del treball mateix, als efectes que establix l’article 3.3, tercer paràgraf, de la Llei 2/1974, de 13 de febrer, sobre col·legis professionals.

8. El visat el durà a terme la secretaria tècnica en un termini màxim de tres dies hàbils a comptar del depòsit del treball professional, sempre que no es troben deficiències en la redacció o el contingut, amb excepció dels projectes que per la complexitat, el contingut o l’exigència reglamentària precisen un dictamen previ dels assessors del COITICAS. Quan s’advertisca alguna deficiència, omissió o dificultat de qualsevol tipus per a obtindre el visat, es farà saber a l’autor del projecte perquè procedisca a l’esmena en termini no superior a deu dies. En cas de no ser acceptat el suggeriment pel col·legiat o la col·legiada, es passarà a la Junta de Govern, perquè esta adopte la decisió que corresponga, i podrà denegar-se el visat.

9. El COITICAS habilitarà per a això un arxiu informàtic dirigit a guardar i custodiar tots els documents i treballs professionals que haja visat, i prendrà les mesures i precaucions necessàries perquè estos consten en l’arxiu durant almenys 10 anys.

*Article 22. Del registre de col·legiats/ades*

1. El COITICAS habilitarà un registre en el qual s’acreditarà que el col·legiat/ada pertany al COITICAS i no es troba inhabilitat per a exercir la professió.

2. Així mateix, habilitarà un registre especial denominat de treballs professionals destinat als seus col·legiats que acreditarà que l’autor del projecte pertany al Col·legi Oficial d’Enginyers Tècnics Industrials de Castelló, es troba en possessió d’una assegurança de responsabilitat civil i no es troba inhabilitat per a exercir la professió d’enginyer tècnic industrial o enginyera tècnica industrial.

3. El col·legi habilitarà per a això un arxiu informàtic dirigit a guardar i custodiar els documents que presenten els seus col·legiats relatius al seu treball, i prendrà les mesures i precaucions necessàries perquè estos consten en l’arxiu durant 10 anys.

*Article 23. De la responsabilitat professional*

El col·legiat o la col·legiada respon directament davant el COITICAS i davant de tercers de tots i cada un dels treballs professionals que subscriu, i està obligat per a això a tindre subscrita una assegurança de responsabilitat civil professional que cobrisca prou els danys que puga provocar en la prestació del servici professional, en la quantia mínima que en cada moment tinga establida la llei.

*Article 24. Dels honoraris professionals*

Els honoraris són lliures i els col·legiats o les col·legiades podran pactar-ne l’import i les condicions de pagament amb el seu client, si bé hauran d’observar les prohibicions legals relatives a la competència deslleial, entenent-se esta dins dels límits i termes establits en la Llei 3/1991, de 10 de gener, de competència deslleial.

*Article 25. Distincions i honors*

Per a distingir els col·legiats o les col·legiades, les institucions i les altres persones que es facen creditores a l’efecte, es concediran els títols i les insígnies que es determinen per majoria simple de la Junta de Govern.

CAPÍTOL V

*DELS ÒRGANS CORPORATIUS I DE GOVERN DEL COITICAS*

*Article 26. Principis rectors, estructura col·legial i òrgans de govern*

1. El govern del COITICAS està regit pels principis de democràcia i autonomia, llibertat, legalitat i participació col·legial.

2. En el COITICAS hi ha els òrgans següents: La Junta General i la Junta de Govern, amb el degà o la degana com a màxim representant, amb les atribucions que es preveuen en estos estatuts.

3. Hi haurà una junta executiva permanent de la Junta de Govern perquè, amb delegació prèvia de la Junta de Govern, atenga o resolga els assumptes urgents que se li encomanen.

4. Podrà crear-se, per acord de la Junta de Govern, una junta consultiva que tindrà com a finalitat assessorar els òrgans de govern del COITICAS en aquells assumptes que se sotmeten a la seua deliberació.

5. També es podran crear, per acord de la Junta de Govern, altres òrgans unipersonals o col·legiats o col·legiades de mera gestió de les activitats o servicis comuns que oferisca el COITICAS, o de preparació i estudi d’assumptes que han de resoldre altres òrgans de govern.

6. Tots els òrgans col·legiats o col·legiades es podran constituir, convocar, celebrar les seues sessions, adoptar acords i remetre actes tant de manera presencial com a distància, sempre que en el seu desenrotllament s’assolisquen les garanties equivalents a les sessions presencials. La forma de participació haurà de constar explícitament en la corresponent convocatòria.

En les sessions que celebren els òrgans col·legiats o col·legiades a distància i per via telemàtica, els seus membres podran trobar-se en diferents llocs sempre que s’assegure per mitjans electrònics la identitat dels membres que hi participen, el contingut de les seues manifestacions, el moment en què estes es produïxen, així com la interactivitat i intercomunicació entre ells en temps real i la disponibilitat dels mitjans durant la sessió. Entre altres, es consideraran inclosos entre els mitjans electrònics vàlids les audioconferències i les videoconferències.

De les sessions i deliberacions dels òrgans col·legiats o col·legiades, s’estendrà acta que firmarà el secretari o la secretària en unió de qui haja presidit la sessió. Se sotmetran a aprovació en la sessió següent que celebre l’òrgan de què es tracte, i n’hi haurà prou amb el vot favorable de la majoria simple dels assistents. Els acords inclosos en les actes seran immediatament executius sense perjuí d’una aprovació ulterior de l’acta.

*Article 27. De la Junta General*

1. La Junta General és el màxim òrgan de govern d’expressió de la voluntat del COITICAS. Està integrada per tots els col·legiats o col·legiades que es troben en l’exercici dels drets col·legials i al corrent de totes les seues obligacions col·legials. Els seus acords adoptats seguint els presents estatuts seran de compliment obligat per a tots els col·legiats o les col·legiades.

2. Correspon a la Junta General:

a) L’elaboració i aprovació dels estatuts del COITICAS i de les modificacions posteriors, que aprovaran, necessàriament, el COGITICOVA i el Consell General, d’acord amb la legislació vigent.

b) L’aprovació del pressupost, dels comptes anuals, de la quota col·legial periòdica i de la incorporació al COITICAS. L’import de la quota d’incorporació del COITICAS no podrà ser restrictiu del dret a la col·legiació, ni superar els costos associats a la tramitació de la inscripció.

c) L’aprovació de la gestió de la Junta de Govern i de la memòria anual del COITICAS.

d) L’establiment, o la supressió, si és el cas, dels servicis corporatius necessaris per al compliment dels seus fins.

e) El nomenament de la comissió revisora de comptes.

f) L’aprovació de l’alienació o gravamen de béns immobles del COITICAS.

g) L’aprovació del canvi de domicili del COITICAS.

h) L’aprovació de la fusió, absorció, segregació i dissolució del COITICAS, amb caràcter previ al compliment de la resta de requisits exigits legalment.

i) Aprovació del codi deontològic professional que haurà d’estar conforme amb el que puga aprovar el Ple del Consell General d’Espanya.

*Article 28. Organització i règim de funcionament de Junta General*

La Junta General podrà celebrar sessions ordinàries o extraordinàries.

1. Junta General ordinària

a) La Junta General es reunirà amb caràcter ordinari una vegada a l’any dins del primer quadrimestre, amb la finalitat d’examinar i aprovar els comptes de resultats, el balanç de l’exercici anterior, juntament amb l’informe dels censors de comptes. Estos es triaran entre els col·legiats o les col·legiades assistents a la Junta General, i l’empresa auditora, si és el cas, i hauran de donar als col·legiats o les col·legiades una informació general sobre la marxa del COITICAS en tots els seus aspectes, i aprovar, si és el cas, la gestió de la Junta de Govern i la memòria anual del COITICAS.

b) La convocatòria de qualsevol Junta General ordinària es remetrà per escrit o a través de correu electrònic a tots els col·legiats o col·legiades, i serà vàlida qualsevol de les dos opcions, amb almenys un mes d’antelació a la data de la celebració, especificant, amb tota claredat, l’orde del dia, el lloc, el dia i l’hora de la celebració. Així mateix, s’exposarà, amb la mateixa antelació mencionada, en la pàgina web corporativa i en el tauler d’anuncis de la seu del COITICAS.

c) Des de la data de la convocatòria, els col·legiats o les col·legiades podran examinar en la secretaria del COITICAS, durant les hores d’atenció al públic, la documentació relativa als assumptes inclosos en l’orde del dia.

d) La Junta General ordinària la presidirà el degà o la degana, o qui estatutàriament el/la substituïsca, i actuarà de secretari o secretària el/la secretari/ària de la Junta de Govern, o qui estatutàriament el/la substituïsca. Se celebrarà sempre en el dia assenyalat i independentment del nombre dels concurrents a estes.

e) Per a la constitució vàlida de la Junta General ordinària serà precisa l’assistència de la majoria absoluta dels col·legiats o les col·legiades en primera convocatòria, i es podrà celebrar en segona convocatòria, mitja hora després de la primera. Per a la constitució, n’hi haurà prou amb la sola presència del degà o la degana i el secretari o la secretària, o els que els substituïsquen reglamentàriament.

f) En la Junta General ordinària de cada any podran incloure’s les proposicions que formulen un mínim del cinc per cent (5 %) de col·legiats o col·legiades. Estes propostes, perquè es puguen debatre, s’hauran de presentar presencialment en la Secretaria o pels mitjans telemàtics disponibles, a tot estirar, dins dels deu dies hàbils després que es publique la convocatòria de Junta General en la pàgina web del Col·legi.

g) La mateixa Junta General acordarà si cal o no obrir discussió sobre cada una de les proposicions presentades i la seua votació posterior.

h) Els acords de la Junta General s’adoptaran per majoria simple dels assistents, llevat que de manera legal s’exigisca un altre tipus de majoria.

i) El vot no podrà ser delegat.

j) Els acords s’adoptaran per votació a mà alçada, llevat que algun membre de la Junta General demane que siga secreta, i en este cas, serà així mitjançant paperetes en blanc.

k) Abans de la votació, se celebraran torns d’intervenció sobre els assumptes de debat dirigits en tot moment pel degà o la degana, i este, o qui el substituïsca, podrà limitar les intervencions dels col·legiats o les col·legiades, segons la gravetat o importància de l’assumpte que es tracte, a un determinat nombre de torns de paraula.

l) A la Junta General podran assistir quants assessors considere necessaris la Junta de Govern del COITICAS o el degà o la degana, i podrà intervindre en els debats que es plantegen a petició de qualsevol dels col·legiats o les col·legiades assistents.

m) Els acords que adopte la Junta General seran obligatoris per a tots els col·legiats o les col·legiades, i immediatament executius, amb independència de quan es produïsca l’aprovació de l’acta i sense perjuí del règim de recursos que siguen procedents.

n) Del contingut de la junta s’estendrà una acta, en un termini màxim de vint dies hàbils, que serà firmada pel degà o la degana i pel secretari o la secretària, i intervinguda per dos dels assistents nomenats a este efecte.

o) El sistema d’aprovació d’actes es configura de conformitat amb les següents regles:

1. En la junta següent de la mateixa classe, llevat que expressament se sol·licite per algun membre d’esta, no serà necessària la lectura de l’acta anterior, i quedarà aprovada en este acte. Si s’haguera rebut alguna proposta de rectificació, es debatrà en eixe moment i s’aprovarà el text definitiu per majoria dels seus integrants.

2. Les actes de qualsevol òrgan col·legiat es podran aprovar en la mateixa sessió, amb recés previ d’esta per a la redacció i procedint a continuació a la lectura íntegra, i s’aprovarà per majoria dels seus integrants el text de l’acta redactada.

2. Junta General extraordinària

a) La Junta General extraordinària es reunirà amb caràcter extraordinari per a tractar qualsevol altre assumpte que no siga matèria de la Junta ordinària.

b) La Junta General extraordinària es reunirà, amb convocatòria prèvia del degà o la degana, o per acord de la Junta de Govern per decisió majoritària dels seus membres o quan ho sol·liciten, per escrit i amb la seua firma, degudament identificada o legitimada, un nombre de col·legiats o col·legiades no inferior al cinc per cent (5 %) del cens de col·legiats o col·legiades en la data de la petició.

c) La convocatòria expressarà els assumptes concrets que hagen de tractar-se.

d) La Junta haurà de celebrar-se en el termini màxim d’un mes comptat des de l’acord del degà o la degana o de la Junta de Govern, en els dos primers casos, o des de la presentació de la sol·licitud en el tercer.

e) Per al règim de convocatòries, deliberacions i votacions, així com de les impugnacions dels acords adoptats en Junta General extraordinària i els seus terminis per a interposar els oportuns recursos, i resoldre’ls, s’haurà de tindre en compte el que s’establix per a les juntes generals ordinàries, llevat que estos estatuts o normativa legal vigent establisquen el contrari.

f) Els acords adoptats en Junta extraordinària són immediatament executius, sense perjuí dels recursos que puguen formular-se.

*Article 29. De la Junta de Govern*

1. La Junta de Govern del COITICAS és l’òrgan representatiu i executiu al qual correspon el govern del COITICAS, i té com a funció fonamental la protecció i l’empara dels col·legiats o les col·legiades en l’exercici de la professió.

2. La Junta de Govern estarà constituïda pel degà o la degana, vicedegà o vicedegana, secretari o secretària, vicesecretari o vicesecretària, tresorer o tresorera, interventor o interventora i quatre vocals com a mínim numerats ordinalment. Les llistes de candidatures hauran de tindre la representació equilibrada de dones i hòmens.

3. El mandat dels càrrecs de la Junta de Govern tindrà una duració de quatre anys, i passat este termini, s’haurà de renovar la Junta de Govern íntegrament.

4. Sense perjuí del que es disposa en l’article 46.5 dels estatuts generals dels col·legis oficials de graduats/ades, enginyers tècnics industrials, enginyeres tècniques industrials, i pèrits i pèrites industrials d’Espanya i del seu Consell General, aprovats pel Reial decret 132/2018, de 16 de març, els càrrecs de la Junta de Govern són compatibles amb els de qualssevol altres associacions o entitats representatives de l’enginyeria tècnica industrial d’Espanya.

*Article 30. Competències de la Junta de Govern*

1. Correspon a la Junta de Govern la direcció i l’administració del COITICAS per al compliment dels seus fins.

2. Corresponen a la Junta de Govern i són atribucions, en tot allò que, de manera expressa, no siga competència de la Junta General, les següents:

a) Vetlar pel compliment dels fins de l’organització col·legial en el seu àmbit territorial.

b) Aprovar els informes, els estudis, els dictàmens, els laudes i els arbitratges encomanats al COITICAS, i podran delegar la confecció, l’elaboració o la redacció als professionals o tècnics que considere convenients.

c) La formació del pressupost i la rendició dels comptes anuals.

d) Proposar a la Junta General les quotes que han d’abonar els col·legiats o les col·legiades i acordar l’exempció, quan siga procedent.

e) Dirigir la gestió econòmica del COITICAS i proposar a la Junta General les inversions o actes de disposició dels béns patrimonials del COITICAS.

f) L’admissió i baixa dels col·legiats o les col·legiades, amb els requisits i mitjançant la tramitació establida en estos estatuts.

g) Convocar i fixar l’orde del dia de les juntes generals, i l’execució dels seus acords, sense perjuí de les facultats del degà o la degana de decidir per si mateixos la convocatòria de qualsevol classe de Junta General amb l’orde del dia que decidisquen.

h) Mediar en la resolució dels problemes que puguen sorgir entre els col·legiats o les col·legiades.

i) Exercir la potestat disciplinària.

j) Convocar eleccions per a proveir els càrrecs de la Junta de Govern.

k) Elaborar, perquè l’aprove la Junta General, el reglament de règim interior quan així es preveja en estos estatuts, i si no n’hi ha, es regirà pel del Consell General.

l) Acordar l’exercici de tota classe d’accions i recursos, ordinaris i extraordinaris, administratius i jurisdiccionals, davant de qualsevol organisme administratiu, jutjat o tribunal, o davant del Tribunal Constitucional.

m) Les altres funcions que li encomanen directament les lleis, i els estatuts del COITICAS.

n) Les funcions que siguen competència del COITICAS i no estiguen expressament atribuïdes a altres òrgans col·legials.

ñ) Crear comissions per a complir funcions o mamprendre activitats d’interés per als col·legiats o les col·legiades, la corporació o per a la defensa i promoció de la professió de graduat/ada, enginyer tècnic industrial o enginyera tècnica industrial i pèrit o pèrita industrial, regular-ne el funcionament i fixar les facultats que, si és el cas, delegue. Estes comissions podran tindre caràcter permanent o temporal, en funció de l’objecte al qual es referisquen. Estes comissions les presidirà el degà o la degana o membre de la Junta de Govern en qui deleguen. Així mateix, les compondran membres de la Junta o altres col·legiats designats per esta, fins a un màxim de set.

o) Fomentar les relacions entre el COITICAS, els seus col·legiats o col·legiades, les universitats i les escoles politècniques de l’enginyeria de la branca industrial i altre personal al servici de l’administració pública. I la de mesa d’enginyeria a escala provincial.

p) Promoure activitats per a la formació professional continuada dels col·legiats o les col·legiades.

q) Promoure el respecte, la divulgació, el coneixement i l’ensenyança de les normes deontològiques.

r) Atendre les queixes dels col·legiats o les col·legiades que se li plantegen.

s) Dictar les normes que considere necessàries per al funcionament adequat dels diferents servicis col·legials.

t) Proposar a la Junta General, perquè s’aproven, la constitució de societats, associacions o fundacions per a la millor consecució dels fins del COITICAS.

u) Establir sistemes d’ajuda a la formació inicial i continuada dels col·legiats o les col·legiades.

v) Adoptar les decisions que siguen procedents en matèria de distincions honorífiques.

w) Les altres funcions que li encomanen directament les lleis, els estatuts generals i estos estatuts.

x) Nomenar, si és el cas, un secretari/ària tècnic/tècnica que tindrà les funcions i comeses que s’expressen en estos estatuts.

y) Nomenar una junta executiva en els termes que determinen estos estatuts.

3. Totes les funcions que exercisca la Junta de Govern, estiguen enumerades anteriorment o no, hauran d’entendre’s sempre, en cas de dubte, en el seu sentit més ampli, com es requerisca en dret, sempre que el seu exercici, de manera expressa, no corresponga a la Junta General. Per això, qualsevol interpretació que poguera donar-se a les que s’han enumerat abans haurà de fer-se sempre, sense vacil·lació i cap mena de dubte, en la seua significació més extensa.

*Article 31. Funcionament de la Junta de Govern*

1. La Junta de Govern es reunirà amb caràcter ordinari almenys una vegada al mes, excepte durant el mes d’agost, i la convocarà el seu degà o la degana o a petició del vint per cent (20 %) dels membres de la Junta de Govern, els quals proposaran els assumptes que s’han de tractar en esta reunió.

2. L’orde del dia l’elaborarà el degà o la degana amb l’assistència del secretari o la secretària, i haurà d’estar en poder dels components de la Junta de Govern almenys amb vint-i-quatre hores d’antelació, excepte situacions d’urgència que podrà convocar directament el degà en qualsevol moment. Es remetrà pels mitjans expressament habilitats en el COITICAS i, preferentment, per mitjans telemàtics disponibles.

3. La documentació relativa als assumptes que s’han de tractar s’enviarà als membres de la junta pels mitjans telemàtics disponibles, i haurà d’estar en la secretària del COITICAS, per a la consulta, amb una antelació mínima de dos dies a la celebració de la sessió de què es tracte.

4. Perquè puguen adoptar-se acords sobre matèries no incloses en l’orde del dia, haurà d’apreciar-se prèviament la urgència per la majoria dels membres de la Junta de Govern presents, i haurà d’haver-hi un quòrum d’assistència d’almenys dos terços d’esta.

5. La Junta serà presidida pel degà o la degana, o per qui estatutàriament el/la substituïsca, que dirigirà els debats, donant torn de paraula i cuidant que les intervencions siguen concises i ajustades a l’assumpte objecte de qüestió.

6. Les votacions seran sempre a mà alçada, llevat que algun membre de la Junta demane que siga secreta, i en este cas, així serà mitjançant paperetes en blanc que seran entregades al secretari o la secretària de la Junta per al recompte.

7. Els acords s’adoptaran per majoria de vots dels assistents i, en cas d’empat, decidirà el vot de qualitat del degà o la degana o de qui estiga exercint les seues funcions.

8. L’assistència a la Junta de Govern és obligatòria per a tots els seus components. L’absència injustificada a tres sessions ordinàries o cinc sessions de qualsevol classe, siguen consecutives o alternes, en un període d’un any, comporten la pèrdua de la condició de membre de la Junta de Govern, que tindrà efectes sense necessitat d’un altre tràmit al cap de 15 dies naturals de la tercera absència. La Junta de Govern podrà acordar en la següent sessió la incorporació d’un nou membre a la Junta de Govern, que haurà de ser ratificat per la primera Junta General que se celebre.

9. Aquell membre de la Junta que no puga assistir a esta per causa justificada podrà delegar el seu vot en qualsevol membre d’esta, cosa que haurà de manifestar per qualsevol mitjà que en deixe constància en el COITICAS.

10. Per raons degudament justificades, de màxima urgència, la convocatòria de la Junta de Govern, a iniciativa del degà o la degana o quatre membres de la Junta, com a mínim, prescindirà de l’orde del dia i del requisit temporal de coneixement de la convocatòria establit abans, i bastarà que es faça saber als membres de la Junta el motiu de la convocatòria i el lloc i l’hora de celebració.

11. Les sessions de les juntes de govern es podran celebrar de manera presencial o telemàtica, i podran ser gravades en àudio i/o vídeo i emmagatzemades per a la consulta posterior pels membres de la Junta de Govern, fins que s’aprove definitivament l’acta corresponent, que donarà lloc a l’esborrament de la gravació de l’acta.

12. Dels acords que adopte la Junta de Govern estendrà acta el secretari o la secretària, que portarà un llibre a este efecte i serà responsable de la custòdia i l’arxivament.

13. Les deliberacions dutes a terme en el si de la Junta de Govern seran secretes, i els seus membres s’hauran de remetre, en tot, a l’acta que elabore el secretari o la secretària i que s’aprove per la Junta de Govern. Podran emetre’s vots particulars, i es podrà unir a l’acta un escrit en el qual conste el raonament del sentit d’este vot.

14. El deure de sigil dels càrrecs de la Junta de Govern s’estendrà, encara després de deixar de pertànyer a esta, com a mínim durant cinc anys, i especialment en totes aquelles matèries sobre les quals la Junta de Govern en les seues deliberacions haja indicat expressament el caràcter reservat de l’assumpte tractat.

15. Queda prohibit als membres de la Junta de Govern l’ús dels mitjans materials o personals del COITICAS en benefici personal o per a la realització d’actuacions no previstes per la legislació vigent en matèria de col·legis professionals, o, si és el cas, no autoritzades per la Junta de Govern.

16. En el supòsit de cessament o dimissió de més de la mitat dels membres de la Junta de Govern, es convocarà amb caràcter urgent per esta, en el termini de quinze dies a comptar de la data en què es va produir el cessament o la dimissió, noves eleccions per a tots i cada un dels càrrecs de la Junta de Govern, sense que cap dels seus membres puga abandonar els seus càrrecs fins que n’hagen pres possessió els triats pels col·legiats o les col·legiades en les noves eleccions. Estes eleccions se celebraran en termini no superior a tres mesos, a comptar de la data en què es va produir el cessament o dimissió.

*Article 32. El degà o la degana*

1. Qui exercisca el càrrec de degà o de degana haurà de trobar-se en l’exercici de la professió en qualsevol de les seues formes.

2. Corresponen al degà o la degana quantes funcions li conferixen estos estatuts i, en tot cas:

a) Exercir la presidència i representació oficial del COITICAS i, així mateix, exercirà l’exercici de la capacitat d’actuar de la corporació en totes les seues relacions amb les autoritats, les corporacions, els jutges, els tribunals i els particulars, sense perjuí que, en casos concrets, puguen les juntes de govern encomanar estes funcions a determinats col·legiats o col·legiades o a comissions constituïdes a este efecte.

b) Convocar i fixar l’orde del dia de qualsevol reunió col·legial, incloent-hi la de la Junta General, dirigir les deliberacions i autoritzar amb la seua firma les actes de la Junta General i les juntes de govern i executives.

c) Presidir les juntes de govern, juntes executives, les generals i totes les comissions a les quals assistisca, dirigint totes les discussions, amb el vot de qualitat en cas d’empat.

d) Donar possessió dels seus càrrecs als membres de la Junta de Govern.

e) Autoritzar amb la seua firma els títols d’incorporació al COITICAS.

f) Autoritzar amb la seua firma les certificacions que expedisca el secretari o la secretària del COITICAS.

g) Autoritzar i firmar els alliberaments o ordes de pagament i firmar els documents necessaris per a l’obertura de comptes corrents, així com els xecs expedits per la tresoreria i altres autoritzacions per a retirar quantitats.

h) Prendre les decisions oportunes en aquells assumptes que, per la seua urgència, ho requerisquen, i informar-ne la Junta de Govern.

i) Totes les altres previstes en estos estatuts, en els estatuts generals dels col·legis oficials de graduats/ades, enginyers tècnics industrials i enginyeres tècniques industrials i pèrits i pèrites industrials d’Espanya i en el reglament de règim interior.

j) Exercir les funcions de consell, vigilància i correcció que els estatuts expressament li reserven.

k) Nomenar i designar assessors/ores

*Article 33. El vicedegà o la vicedegana*

1. El vicedegà o la vicedegana haurà de col·laborar estretament amb el degà o la degana, el substituirà en cas de vacant, absència, malaltia o impossibilitat d’exercir el seu càrrec i exercirà de manera permanent totes aquelles funcions que expressament li delegue el degà o la degana, sense que puga este delegar la totalitat de les que té atribuïdes.

2. El vicedegà o la vicedegana assumirà les funcions del degà o la degana en cas d’absència, malaltia o vacant.

3. En cas d’absència, malaltia o vacant del degà o la degana i del vicedegà o la vicedegana, assumirà les funcions del primer el vocal 1.

4. I a falta d’este últim punt 3r, al col·legiat o la col·legiada que designe el degà o la degana, sense necessitat que siga membre de la Junta de Govern. Esta designació ho serà únicament als efectes de representació corporativa.

*Article 34. El secretari o la secretària*

1. El secretari o la secretària de la Junta de Govern és el fedatari públic de tots els actes col·legials i amb la seua firma haurà de donar fe, legalitzar i legitimar tot tipus de documentació oficial que el COITICAS emeta a altres organismes oficials o privats.

2. Correspon al secretari o la secretària, en col·laboració directa amb el degà o la degana, les següents atribucions:

a) Alçar, estendre i firmar l’acta de les sessions de la Junta General en el termini màxim de trenta dies, i de la Junta de Govern en el termini màxim de vint dies, així com dels altres òrgans col·legiats o col·legiades dels quals forme part amb el vistiplau del degà o la degana.

b) Donar fe de la presa de possessió dels càrrecs de tots els membres de la Junta de Govern.

c) Expedir certificacions amb el vistiplau del degà o la degana.

d) Redactar i cursar, seguint les instruccions del degà o la degana, la convocatòria i l’orde del dia de la Junta General, de la Junta de Govern i dels altres òrgans col·legiats o col·legiades dels quals siga membre, així com preparar i facilitar amb una antelació de cinc dies hàbils la documentació necessària per a la deliberació i adopció de resolucions en la sessió corresponent.

e) Redactar la memòria anual.

f) Tramitar i firmar per si mateix, o amb el degà o la degana en cas necessari, les ordes, la correspondència i altres documents administratius de gestió ordinària.

g) Custodiar les llistes de col·legiats o col·legiades, els expedients personals i altra documentació administrativa, així com els suports informàtics del COITICAS, el Registre de societats professionals i l’arxiu general, dels quals serà directament responsable.

h) Portar, mantindre actualitzat i custodiar el llibre d’actes de les reunions de les juntes generals i de la Junta de Govern, i tota la documentació que reflectix l’actuació dels òrgans col·legials i dels altres llibres d’obligada gestió en el COITICAS.

i) Portar per si mateix, auxiliat pel personal d’oficina i administració en què puga delegar, el llibre de registre de col·legiats o col·legiades, i el llibre de registre de societats professionals. Els dos registres estaran subjectes a la legislació sobre protecció de dades de caràcter personal.

j) Complir i fer que el personal a les seues ordes complisca amb les seues obligacions específiques, incloent-hi el secretari tècnic o la secretària tècnica, els acords de la Junta General i Junta de Govern, i les ordes del degà o la degana, l’execució dels quals li corresponguen.

k) Tramitar les citacions i convocatòries per a tots els actes i juntes, amb l’antelació necessària, complint els presents estatuts i seguint les instruccions del degà o la degana.

l) Autoritzar el visat per si mateix, o auxiliat, si és el cas, pel secretari tècnic o la secretària tècnica o empleats o empleades específicament habilitats, els treballs professionals dels col·legiats o les col·legiades, portant el control, registre i arxivament d’estos, com a mínim durant el període de vigència del seu càrrec.

m) Tindre a càrrec seu l’arxiu general del COITICAS i el seu segell, i la finestreta única.

n) Rebre i donar compte al degà o la degana de les sol·licituds i les comunicacions que es reben en el Registre General del COITICAS.

o) Exercir direcció del personal del COITICAS, mitjançant l’autoritat directa sobre el personal administratiu i subaltern del COITICAS, en qui delegarà de manera expressa totes aquelles funcions i activitats que considere necessàries, i els farà complir les seues obligacions específiques i seran responsables, en tot cas, dels acords de la Junta General i de la Junta de Govern.

3. En cas de malaltia, absència o vacant, substituirà al secretari o a la secretària el vicesecretari o la vicesecretària, o, si no pot ser, el vocal 2n de la Junta de Govern.

4. I a falta d’este últim punt 3, al col·legiat o a la col·legiada que designe el degà o la degana, sense necessitat que siga membre de la Junta de Govern. Esta designació ho serà únicament als efectes de representació corporativa.

*Article 35. El vicesecretari o la vicesecretària*

1. Correspon al vicesecretari o la vicesecretària totes aquelles funcions que li conferisca el secretari o la secretària, i assumirà les d’este, en cas de vacant, absència, o malaltia.

2. Igualment, correspon al vicesecretari o la vicesecretària l’exercici de totes aquelles facultats i atribucions que deleguen en ell el degà o la degana, la Junta Govern i la Junta General. En cas de vacant, absència o malaltia, els substituirà el vocal 2n.

*Article 36. El tresorer o la tresorera*

1. Correspon al tresorer o la tresorera:

a) Recaptar i custodiar els fons pertanyents al COITICAS, i ser-ne responsable, i per a esta finalitat firmarà rebuts i rebrà cobraments.

b) Cobrar els interessos i les rendes del capital.

c) Firmar rebuts, rebre cobraments i, conjuntament amb la firma del degà o la degana o de la persona que per expressa delegació d’este tinga firma mancomunada en els comptes del COITICAS, fer pagaments.

d) Disposar l’ingrés dels cobraments diaris que es facen en el COITICAS, en les entitats financeres que hagen sigut designades per acord de la Junta de Govern, i reservar el fons de caixa reduït al que siga indispensable per a atendre les operacions ordinàries del COITICAS.

e) Ingressar i retirar fons dels comptes bancaris, conjuntament amb la firma autoritzada del degà o la degana.

f) Donar compte de la falta de pagament de les quotes dels col·legiats o les col·legiades, perquè, per part de la Junta de Govern, s’adopten les mesures procedents.

g) Informar, amb una periodicitat trimestral, la Junta de Govern de la situació de la tresoreria, amb indicació dels saldos depositats en entitats financeres i les variacions d’estos.

h) Autoritzar el corresponent compte d’ingressos i gastos mensuals per a sotmetre’l a l’aprovació de la Junta de Govern, i elaborar el tancament de comptes anual d’ingressos-gastos per a l’aprovació de la Junta General ordinària.

i) Pagar els alliberaments que expedisca el degà o la degana i els altres pagaments d’administració ordinària autoritzats de manera general que corresponguen al funcionament ordinari del COITICAS, i procurar que estiguen ajustats al pressupost.

j) Conéixer els seients dels llibres de comptabilitat necessaris, portats de forma legal, recaptant per a això, si fora necessari, l’assessorament de tècnics en matèria fiscal i comptable.

k) Preparar els pressupostos anuals del COITICAS i sotmetre’ls a coneixement, estudi i aprovació de la Junta de Govern.

l) Elaborar juntament amb l’interventor o la interventora la memòria econòmica anual, i informar a la Junta de Govern i a tots els col·legiats o les col·legiades sobre el balanç de la situació econòmica del COITICAS.

m) Posar en coneixement de tots els col·legiats o les col·legiades, mitjançant la corresponent circular o per correu electrònic, la publicació en la pàgina web del COITICAS i per avís en el tauler d’anuncis del COITICAS, el balanç de la situació econòmica del COITICAS, l’estat comparatiu d’execució del pressupost i els pressupostos de l’exercici següent, amb quinze dies naturals, com a mínim, d’antelació a la celebració de la Junta General ordinària.

n) En cas d’absència, malaltia o vacant, el substituirà, interinament, el vocal 3r de la Junta de Govern.

*Article 37. L’interventor o la interventora*

Correspon a l’interventor o la interventora:

a) Intervindre els cobraments i els pagaments efectuats.

b) Portar els llibres de comptabilitat legalment exigits.

c) Firmar el compte d’ingressos i pagaments anuals, que el tresorer o la tresorera sotmetrà a l’aprovació de la Junta de Govern, amb els seus justificants, i presentar-los a l’aprovació de la Junta General ordinària i a la verificació i l’examen de la Comissió Censora de Comptes. En cas de discrepància, l’interventor o la interventora haurà de firmar els comptes, salvant la seua responsabilitat, establir la reserva formal oportuna al compte d’ingressos i pagaments anuals, i indicar els motius de discrepància de manera detallada, de la qual cosa s’informarà en la Junta de Govern i, en cas de persistir la discrepància, en la Junta General.

d) Elaborar juntament amb el tresorer o la tresorera els pressupostos del COITICAS.

e) Elaborar juntament amb el tresorer o la tresorera la memòria econòmica anual.

f) Informar amb una periodicitat trimestral a la Junta de Govern de l’execució del pressupost.

g) Portar l’inventari dels béns del COITICAS.

h) Verificar l’execució i la conformitat del gasto dels contractes d’obres, subministrament i servicis que contracte el COITICAS abans que este s’abone.

j) En cas de malaltia, absència o vacant, a l’interventor o la interventora el substituirà el vocal quart.

*Article 38. Els vocals o les vocals*

Les atribucions dels vocals o les vocals seran, amb caràcter genèric, les següents:

1. Promoure, dirigir i coordinar els treballs encomanats per la Junta de Govern o pel degà o la degana.

2. Ser el responsable de la comissió de treball assignada, coordinar-la i informar de les gestions i els resultats de la comissió de treball a la Junta de Govern. Defendre els interessos i plantejar els assumptes de les diferents comissions que representen davant la Junta de Govern, i sotmetre a esta les propostes i els acords que cal adoptar en relació amb aquelles amb la finalitat primordial d’obtindre un millor funcionament i servici al col·lectiu d’estes.

3. Auxiliar els titulars dels restants càrrecs de la Junta de Govern i substituir-los, per l’orde disposat en els presents estatuts o segons l’acord que s’adopte per esta, en casos d’absències, malalties o en qualsevol altra circumstància que cause vacant temporal.

4. Assessorar els restants membres de la Junta de Govern en els assumptes encomanats al seu estudi i decisió.

5. Assistir a les oficines del COITICAS per a atendre qualsevol eventualitat que es presente i sempre que es requerisca la seua presència.

*Article 39. Provisió de vacants de la Junta de Govern*

1. En cas de vacant permanent o absència motivada per qualsevol causa, es cobriran els càrrecs amb caràcter provisional de la manera següent:

a) El degà o la degana, pel vicedegà o la vicedegana

b) El vicedegà o la vicedegana, pel vocal 1r

c) El secretari o la secretària, pel vicesecretari o la vicesecretària

d) El vicesecretari o la vicesecretària, per vocal 2n

e) El tresorer o la tresorera, pel vocal 3r

f) L’interventor o la interventora, pel vocal 4t

2. Els càrrecs restants es cobriran amb caràcter provisional i interí, a proposta del degà o la degana i amb l’aprovació prèvia per la Junta de Govern, i es triaran lliurement d’entre els col·legiats o les col·legiades que formen part del COITICAS, sempre que siguen elegibles.

3. L’acompliment del càrrec vacant tindrà caràcter interí, i el seu mandat finalitza en la mateixa data en què siguen renovats els càrrecs en les següents eleccions que es convoquen.

*Article 40. La Junta Executiva*

1. La Junta Executiva del COITICAS és l’òrgan executiu dels acords adoptats per la Junta de Govern, de caràcter permanent, a la qual se li encomana la gestió i administració del COITICAS per a atendre assumptes urgents i els que sorgisquen en ocasió de les vacacions o altres circumstàncies extraordinàries.

Tindrà totes aquelles funcions delegades que la Junta de Govern del COITICAS considere, sense perjuí que en la Junta de Govern següent que se celebre reta comptes davant d’esta, de les seues gestions i resultats, així com dels acords adoptats per a la ratificació, si és el cas.

2. Els membres de la Junta Executiva ho seran sempre de la Junta de Govern, el seu nombre serà imparell amb un mínim de 5 membres, i formaran part d’esta el degà o la degana, el secretari o la secretària, el tresorer o la tresorera, l’interventor o la interventora i un vocal.

3. Es reunirà almenys una vegada cada dos mesos, amb l’excepció del mes d’agost, i quan ho sol·licite el degà o la degana del COITICAS, o almenys tres dels seus membres amb almenys 24 hores d’antelació.

4. A les reunions de la Junta Executiva assistirà sempre, si és el cas, el secretari tècnic o la secretària tècnica, que tindrà veu, però no vot.

5. Els acords de la Junta Executiva es prendran per majoria dels seus assistents, i el vot del degà o la degana serà de qualitat en cas d’empat.

6. Els acords que adopte la Junta Executiva hauran de ser ratificats per la Junta de Govern següent a la celebració, i estendrà acta el secretari o la secretària, que portarà un llibre a este efecte, i serà responsable de la custòdia i l’arxivament.

*Article 41. Les comissions*

1. Les comissions són òrgans creats per la Junta de Govern per a aconseguir una major operativitat i eficàcia per la seua banda, i podran tindre facultats delegades, i hauran d’estar presidides pel degà o la degana o algun membre de la Junta de Govern, i poden estar integrades tant per membres de la junta esmentada com per altres col·legiats o col·legiades. Podran tindre caràcter permanent o temporal.

2. La seua missió serà estudiar i dictaminar els temes que se li encomanen, elevar a la Junta de Govern iniciatives i propostes, així com col·laborar en la consecució de les finalitats del COITICAS.

3. Són òrgans de treball del COITICAS i, per tant, sense cap personalitat fora de l’àmbit col·legial.

4. La Junta de Govern haurà de redactar unes normes internes i/o procediments que regulen de manera expressa les comissions, amb la finalitat que puguen actuar i procedir amb la major rapidesa i rigor possibles per a solucionar quants problemes se li plantegen.

5. Per al bon funcionament i regulació de les comissions, la Junta de Govern atendrà els següents punts:

a) Estes comissions s’organitzaran amb la finalitat que puguen actuar i procedir amb la major rapidesa i rigor possibles per a solucionar els problemes que se li plantegen.

b) La Junta de Govern podrà crear les comissions de treball que estime convenients. A mode merament enunciatiu, s’assenyalen les següents: Censora de Comptes; de Vinculats a Empreses i Administració Pública; de Cultura; d’Ensenyança i Relacions amb Centres Docents; d’Activitats Socials, Esports i Activitats Recreatives; D’Ocupació i Formació; d’Informàtica, de Mediació, Arbitratge i Deontologia, etc.

c) La Junta de Govern determinarà i fixarà el nombre de membres de cada comissió, així com la seua duració temporal.

d) Dels acords que s’adopten per la comissió corresponent, n’estendrà acta el secretari o la secretària d’esta i s’informarà la Junta de Govern.

6. Comissió d’Exercici Lliure

Tindrà caràcter permanent, si és el cas, i podran ser membres d’esta comissió tots aquells col·legiats o col·legiades que es dediquen a l’exercici lliure professional i així ho sol·liciten per escrit a la Junta de Govern. Amb un nombre limitat dels seus membres que la faça operativa, i que es determinarà sobre la base de l’anterior punt 5.c.

La comissió serà coordinada per un membre de la Junta de Govern que n’assumirà la presidència (i farà les labors de secretari o de secretària).

La Comissió d’Exercici Lliure tindrà les funcions següents:

a) Estudiar i proposar a la Junta de Govern les actualitzacions en matèria de drets de visat, registre de treballs professionals, fulls d’encàrrec professional, agrupacions de professionals i vinculats a empreses.

b) Informar i mediar en els assumptes de competència deslleial entre col·legiats o col·legiades.

c) Informar, verificar i mediar en les qüestions que se susciten en matèria d’atribucions professionals en relació amb les administracions públiques d’àmbit estatal, autonòmic o local.

d) Efectuar recomanacions sobre possibles camps d’actuació de la Junta de Govern per a eliminar possibles obstacles i així ampliar el camp d’actuació de l’exercici professional lliure.

e) Efectuar propostes de dotació pressupostària per a l’adquisició de mitjans materials, informàtics, didàctics o de qualsevol tipus que redunden en benefici de l’exercici lliure.

f) Proposar a la Junta de Govern la contractació puntual de servicis professionals d’assessorament i assistència en tots els àmbits, amb la finalitat de col·laborar en els assumptes d’interés general per a la defensa d’aquelles matèries relacionades amb l’exercici lliure de la professió, sempre que la situació econòmica del COGITI Castelló ho permeta.

g) Proposar al degà o la degana, quan ho estime oportú, la convocatòria de reunions amb l’assistència dels exercents lliures que ho desitgen, per a decidir els assumptes que per la seua importància ho requerisquen.

7. Comissió de la Junta Consultiva Les seues funcions:

a) La Junta Consultiva tindrà com a finalitat assessorar els òrgans de govern del Col·legi en aquells assumptes que siguen sotmesos a la seua consideració.

b) La constituirà el degà o la degana, que la presidirà, i en podran ser membres ex degans o ex deganes i expresidents o expresidentes de delegacions i vocals, que seran designats tots ells per la Junta de Govern fins a completar el nombre de sis. Com a secretari o secretària, actuarà el del Col·legi.

c) La Junta Consultiva es reunirà almenys una vegada a l’any i, prèviament, la convocarà el secretari o la secretària a instàncies del degà o la degana, almenys amb l’antelació suficient, i inclourà l’orde del dia corresponent amb els assumptes que es debatran en esta.

d) Serà precisa la presència de la majoria dels seus membres per a la celebració de la primera convocatòria, i es podrà celebrar, en segona convocatòria, mitja hora més tard, amb els membres presents.

CAPÍTOL VI

*DE LES DELEGACIONS PROVINCIALS DEL COITICAS*

*Article 42. De les delegacions*

1. La Junta de Govern, ratificada per la Junta General, podrà crear delegacions provincials, a què seran aplicables estos estatuts, i la constituiran i dirigiran dos membres: un president o una presidenta i un secretari o una secretària. Estos vocals són de la Junta de Govern del COITICAS.

2. El sistema d’elecció dels membres de les juntes de les delegacions es farà al mateix temps que les eleccions de la Junta de Govern del COITICAS i pel mateix període de quatre anys, i formarà part de la llista electoral que es presente a eleccions a la Junta de Govern.

3. Les funcions del president o la presidenta i el secretari o la secretària seran les que expressament els delegue la Junta de Govern del COITICAS.

4. No tindran autonomia pròpia i dependran de manera administrativa, jurídica i econòmica del COITICAS.

5. Posaran en coneixement de la Junta de Govern les actuacions formatives i culturals que realitzen dins del seu àmbit territorial.

6. En cas de malaltia, absència o vacant d’algun dels membres de la Junta Delegada, estos seran substituïts per qui designe la Junta de Govern del COITICAS.

CAPÍTOL VII

*DEL RÈGIM ELECTORAL ALS CÀRRECS DE LA JUNTA DE GOVERN*

*Article 43. Càrrecs electius i dret de sufragi actiu i passiu*

1. Podran ser candidats o candidates els col·legiats o les col·legiades que, tenint la condició d’electors/ores, no estiguen incursos en prohibició o incapacitat legal o estatutària per a ser candidats o candidates i reunisquen les condicions d’antiguitat i residència, o altres de caràcter professional, exigides pels estatuts.

2. A més, per a ser candidat o candidata es requerirà tindre el dret de sufragi actiu i trobar-se en l’exercici de la professió en qualsevol de les seues formes. Els membres de la Junta de Govern del COITICAS es triaran tenint en compte el que establisquen estos estatuts, les seues normes concordants i supletòries.

3. L’elecció tindrà lloc mitjançant sufragi lliure, igual, directe i secret de tots els electors/ores. L’emissió del vot haurà de fer-se personalment o per correu.

4. El dret de sufragi actiu correspon a tots els col·legiats o les col·legiades que es troben al corrent de pagament de les quotes col·legials i en ple gaudi dels drets corporatius.

5. Amb la finalitat de tindre informats tots els col·legiats o les col·legiades, en cada elecció s’habilitarà la llista d’electors/ores amb dret de sufragi actiu en el tauler d’anuncis del COITICAS.

*Article 44. Renovació de la Junta de Govern*

La Junta de Govern es renovarà íntegrament cada quatre anys i es durà a terme per candidatures úniques que comprendran tots els càrrecs de la Junta de Govern i, si és el cas, les delegacions del COITICAS.

*Article 45. Calendari electoral*

1. La convocatòria de les eleccions correspon a la Junta de Govern.

2. Es convocaran l’any que corresponga seguint la seqüència quadriennal sense tindre en compte els possibles avançaments o demores produïdes en els corresponents mandats, i es donaran a conéixer almenys amb 45 dies naturals d’antelació a la data de l’elecció, i es comunicaran als col·legiats o les col·legiades i s’inseriran en la pàgina web i en el tauler d’anuncis del col·legi la convocatòria i el calendari electoral que regirà el procés electoral.

3. La convocatòria expressarà el calendari electoral aprovat per la Junta de Govern en el qual es concretaran els terminis i requisits que s’han de complir, entre altres:

a) El termini per a elecció i constitució de la Junta Electoral i de la mesa electoral.

b) El termini per a exposició del cens electoral i les reclamacions a este, que serà de fins a 10 dies abans de la votació.

c) La data de la sessió pública de la Junta de Govern per al nomenament de la Junta Electoral.

d) El termini per a la presentació de sol·licituds de candidatures, per a la proclamació d’esta i de reclamacions a la proclamació.

e) El termini de resolució a les reclamacions, si n’hi ha.

f) El termini per a sol·licitar el vot per correu serà de 10 dies abans de les eleccions.

g) El termini per a la propaganda electoral dels candidats o les candidates proclamats.

h) Hora i lloc a on se celebraran les eleccions.

4. Els terminis que s’assenyalen es consideraran, en tots els casos, dies naturals, excepte indicació en contra.

5. Durant el procés electoral, queda terminantment prohibida la utilització de mitjans materials, tècnics, patrimonials o humans del COITICAS per qualsevol candidat.

*Article 46. Condició d’elector/ora*

Són electors/ores tots els col·legiats o les col·legiades que es troben d’alta en el COITICAS el dia de la convocatòria i estiguen en ple gaudi dels drets corporatius i al corrent de les seues obligacions col·legials.

*Article 47. Condició d’elegible*

1. Seran elegibles tots els col·legiats o les col·legiades que, a més d’exercir la qualitat d’elector/a, es troben en l’exercici de la professió en qualsevol de les seues formes.

2. A este efecte, es consideraran en l’exercici de la professió els que es troben en situació legal de desocupació, segons la legislació vigent.

3. De la mateixa manera, a l’efecte d’elegibilitat, haurà de tindre’s present el que establix l’article 29.4.

*Article 48. Junta Electoral*

1. Una vegada efectuada la convocatòria oficial d’eleccions per la Junta de Govern, l’òrgan suprem que supervisarà i dirigirà tot el que estiga relacionat amb les eleccions perquè es desenrotllen segons els principis democràtics i les normes establides en estos estatuts, i resoldrà les reclamacions, les qüestions o els temes que sorgisquen i li siguen sotmeses, serà la Junta Electoral.

2. Amb vista a la consecució d’una major independència del procediment d’elecció pel que fa a l’organització i el desenrotllament d’este, es constituirà una Junta Electoral que serà l’encarregada de vigilar tot el procés, resoldre les reclamacions que es presenten i, en general, fer les actuacions que siguen precises per a garantir la puresa, l’objectivitat i la transparència del procés electoral.

3. La Junta Electoral estarà formada per tres membres, no candidats o candidates, que tinguen la qualitat d’elector/a, sent un el president o la presidenta, que serà el de més edat, i dos vocals. El vocal o la vocal de menor edat actuarà de secretari o secretària.

4. La Junta Electoral és un òrgan independent, que tindrà a la seua disposició els mitjans tècnics, materials i humans del COITICAS i rebrà l’assistència, quan així ho requerisca, dels servicis jurídics del COITICAS, que l’assessorarà en temes d’ordenament jurídic. Les seues deliberacions seran secretes i les seues decisions es prendran per majoria de vots dels membres presents.

5. L’elecció de la Junta Electoral es farà entre els col·legiats/ades electors/ores, designats a l’atzar, en la sessió pública de la Junta de Govern del COITICAS, que podran renunciar per causa justificada.

a) L’acompliment del càrrec de membre de la Junta Electoral serà obligatori i inexcusable excepte causa justificada mitjançant escrit motivat dirigit a la Junta de Govern.

b) L’incompliment de les obligacions inherents a tal designació o la inassistència injustificada a les reunions de la Junta Electoral serà constitutiu de falta greu, objecte de sanció, amb incoació prèvia del corresponent expedient.

6. Així mateix, i en la mateixa sessió, es triaran 3 suplents necessaris en funció del que s’ha exposat. En cas de vacant o renúncia del titular, se substituirà pel primer suplent extret fins a completar els tres membres.

7. Una vegada designats els 3 titulars i els 3 suplents de la Junta Electoral, se’ls notificarà mitjançant correu electrònic o telefonada, i se’ls convocarà per al dia de la constitució d’esta.

8. Cap component de la Junta Electoral podrà treballar per al COITICAS, contractat o mitjançant prestació de servicis. Són motius d’incompatibilitat:

a) Tindre o haver tingut litigis amb algun membre de la candidatura.

b) Tindre graus de parentiu per afinitat o consanguinitat de segon grau amb candidats o candidates.

c) Tindre o haver tingut, en els dos anys anteriors, relació laboral o de prestació de servicis amb candidats o candidates.

9. Cap component de la Junta de Govern podrà pertànyer a la Junta Electoral.

10. La Junta Electoral es constituirà dins dels cinc dies següents a la sessió pública de la Junta de Govern per a la selecció dels seus membres, i s’estendrà acta d’esta constitució. Prendran possessió del seu càrrec davant la Junta de Govern, jurant o prometent complir fidelment el càrrec, amb subjecció a les lleis i als estatuts del COITICAS.

11. Seran, així mateix, competències de la Junta Electoral les següents:

a) Fer complir el procés electoral.

b) Admetre i proclamar les candidatures.

c) Resoldre les reclamacions al cens.

d) Admetre i resoldre, en cada cas, les sol·licituds del vot per correu.

e) Preparar les llistes del vot per correu i del vot personal.

f) Totes les funcions que li corresponguen en aplicació d’estes normes.

*Article 49. Mesa electoral*

1. L’elecció de la mesa electoral es farà al mateix temps que l’elecció de la Junta Electoral, entre els col·legiats/ades electors/ores, designats a l’atzar, en la sessió pública de la Junta de Govern del COITICAS, que podran renunciar per causa justificada.

2. Al mateix temps que s’elegixen els membres de la mesa electoral, es triaran per sorteig els tres membres i els seus tres suplents per a la mesa electoral. El dia de les eleccions, la mesa electoral es farà càrrec de tota la documentació elaborada, a este efecte, per la Junta Electoral, entre la qual es trobarà la llista de col·legiats o col·legiades amb dret a vot, i els vots rebuts per correu. Serà la seua comesa, entre altres, la de presidir la votació, conservar l’orde, realitzar l’escrutini i vetlar per la puresa d’este.

3. La mesa es constituirà a l’hora fixada en la convocatòria i s’alçarà en este moment acta de constitució d’esta, que firmaran tots els seus components i romandrà en les seues funcions fins a la terminació de l’escrutini i la proclamació consegüent de candidats o candidates electes.

4. La mesa electoral resoldrà de manera immediata, per majoria, qualsevol reclamació o incidència que li presente qualsevol elector/ora. En cas d’empat, decidirà el president o la presidenta de la mesa. Contra els seus acords, no hi cabrà cap recurs, excepte el d’impugnació del resultat de l’elecció.

5. La seua duració es limitarà al procés electoral, és a dir, des de la constitució fins al dia que adquirisca fermesa el resultat de les eleccions o resolga tots els recursos que li plantegen.

6. L’exercici del càrrec en la mesa electoral és obligatori i inexcusable, excepte per causa justificada, argumentada per escrit motivat dins dels tres dies següents a la seua designació dirigit a la Junta Electoral, que ho resoldrà sense possibilitat de recurs. L’incompliment de les obligacions inherents a la designació o la inassistència injustificada serà constitutiu de falta greu sancionable segons el que es preveu en els presents estatuts.

*Article 50. Presentació de candidatures*

1. A partir del moment en què es constituïsca la Junta Electoral i fins a les dotze hores del quinzé dia natural posterior a la convocatòria, els electors/ores podran presentar els documents per a presentar candidatures a la Junta de Govern i, si és el cas, a les delegacions del COITICAS. Haurà de designar-se un candidat per a cada lloc.

2. El mateix dia, la Junta Electoral, en la sessió pública, revisarà les documentacions presentades i procedirà a la proclamació d’aquelles candidatures que reunisquen les condicions necessàries, i s’estendrà acta del resultat de la proclamació. En esta acta s’arreplegaran les reclamacions que puguen formular els assistents a l’acte i la Junta Electoral resoldrà el que siga procedent sobre estes. Una còpia d’esta acta s’exposarà en l’apartat web del COITICAS, i es reservarà l’original com a part de la documentació de l’expedient electoral. Es notificarà a les candidatures proclamades mitjançant correu electrònic.

3. En cas que alguna candidatura patira d’algun defecte formal corregible, la Junta Electoral podrà concedir un termini de dos dies per a això, i en tal cas es demoraria l’acte de proclamació fins a l’endemà del dia en què finalitze este termini. Quan només hi haja una candidatura proclamada, no serà procedent cap votació i seran proclamats electes tots els membres d’esta candidatura de manera automàtica.

4. Totes les reunions que celebre la Junta Electoral amb els fins indicats seran secretes, i l’assessor jurídic haurà d’estar-hi present només a petició dels membres de la Junta i durant el temps que dure la consulta, i s’estendrà una acta en la qual es faran constar les incidències hagudes, així com les reclamacions que es formulen.

5. Els membres de cada candidatura no poden aspirar a més d’un lloc per cobrir en la Junta de Govern i en la delegació. En cas que concorregueren a més d’un, eixa candidatura serà declarada nul·la.

6. La candidatura serà única i la formaran els aspirants a la Junta de Govern, i complirà amb els requisits de composició equilibrada que exigisca en cada moment la legislació vigent.

7. Podran formar part de les candidatures tots els col·legiats o les col·legiades que, a més de tindre la qualitat d’elegible, reunisquen, el dia de la convocatòria, les condicions següents:

a) Fer un mínim de huit anys que s’exercix la professió i s’està col·legiat o col·legiada en qualssevol dels col·legis professionals d’Espanya, en qualssevol de les seues modalitats, per als càrrecs de: degà o degana, vicedegà o vicedegana, secretari o secretària, vicesecretari o vicesecretària, tresorer o tresorera, interventor o interventora, i justificar esta circumstància amb un certificat col·legial.

b) Per als vocals o les vocals, regiran les mateixes condicions que en l’anterior apartat a d’este punt, però el termini de l’exercici de la professió es reduirà a quatre anys.

c) A l’efecte de comunicacions, notificacions i recursos, es considerarà la persona que es presenta al càrrec de degà o la degana. Esta mateixa persona serà l’encarregada de presentar els possibles recursos que pertoquen.

d) La candidatura haurà de ser a llista completa més quatre suplents, i hi hauran de figurar els candidats o les candidates a tots els càrrecs amb nom, cognoms, número de col·legiat o col·legiada, així com el càrrec per al qual es presenten.

e) La candidatura l’hauran d’avalar un mínim de 20 electors/ores que no siguen candidats o candidates.

f) La insuficiència del nombre de firmes vàlides d’aval d’electors/ores, la falta de conformitat expressa dels candidats o candidates i l’incompliment del requisit que les candidatures es presenten completes són defectes essencials inesmenables, la qual cosa donarà lloc al rebuig de la candidatura completa.

g) La presentació de la candidatura es farà mitjançant l’entrega en el COITICAS d’un escrit dirigit a la Junta Electoral en què es relacione el nom, el número de col·legiat o col·legiada i el càrrec a què es presenta, el qual haurà d’estar firmat per cada un dels candidats o les candidates i s’haurà d’acompanyar de fotocòpia del DNI o carnet de col·legiat o col·legiada. Esta presentació haurà d’estar acompanyada de l’escrit conjunt o individualitzat d’avals.

h) Els avaladors hauran de ser de col·legiats o col·legiades que es troben al dia en les seues obligacions col·legials, i hauran d’avalar una sola de les candidatures.

i) El COITICAS podrà establir un model d’aval per a la candidatura que complisca amb este requisit. Cap elector/a podrà presentar-se a més d’un càrrec de la mateixa candidatura o figurar en més d’una candidatura.

j) No podran formar part de cap candidatura el col·legiat o la col·legiada que, a més, forme part de la plantilla del COITICAS o tinga alguna relació contractual amb este.

k) Igualment, no podran formar part de cap candidatura aquells col·legiats o col·legiades que, en el moment de la convocatòria d’eleccions, formen part de la Junta de Govern de qualsevol altre col·legi professional.

8. La duració de cada un dels càrrecs triats serà de quatre anys, prorrogables per períodes iguals.

*Article 51. Proclamació o rebuig de candidatures. Recursos*

1. Transcorregut el termini per a la presentació de candidatures, en els tres dies hàbils següents, la Junta Electoral examinarà les sol·licituds presentades i proclamarà les candidatures que reunisquen els requisits exigits i rebutjarà les que no s’ajusten al que s’establix.

2. La resolució desestimatòria, que denega la proclamació de qualsevol candidatura, es motivarà i es notificarà expressament, dins dels tres dies hàbils següents a l’adopció de l’acord esmentat per la Junta Electoral, al candidat a degà o la degana, a qui es considerarà representant de tota la candidatura, en el domicili que conste en l’escrit en què s’esmenta en l’article 50.7.g, s’exposarà en el tauler d’anuncis del COITICAS i en la seua pàgina web, i se l’informarà que contra este acord es pot interposar un recurs d’alçada davant el COGITICOVA, a través del COITICAS, en el termini de tres dies hàbils des que es notifique. El recurs, juntament amb tot l’expedient i els antecedents, s’elevarà al COGITICOVA, que resoldrà en els tres dies hàbils següents a la recepció.

3. El COITICAS elevarà els recursos i els informes de la Junta Electoral al COGITICOVA dins dels tres dies següents a la seua interposició.

4. La Junta Electoral confeccionarà les candidatures que hagen sigut proclamades, per admissió o en virtut de recurs, i les comunicarà a tots els col·legiats o les col·legiades mitjançant la seua pàgina web del Col·legi, amb una antelació mínima de 15 dies a la data en què haja de tindre lloc l’elecció.

5. A partir de la proclamació, quedarà oberta la campanya electoral.

6. Si només es presentara una candidatura, esta quedarà proclamada automàticament i tots els seus membres quedaran proclamats com a electes, i no tindrà lloc la celebració d’eleccions. En este cas, la Junta Electoral donarà per finalitzat el procés electoral i es dissoldrà, després d’haver donat possessió a estos membres en els seus càrrecs per a la Junta de Govern del COGITI Castelló, dins dels deu dies hàbils següents.

7. Si no es presentara cap candidatura, s’informarà el col·lectiu recordant el que s’establix en l’article 31.16 i, acabat el termini, es procedirà a convocar noves eleccions dins dels tres mesos següents, en què la Junta de Govern quedarà en funcions fins que estes hagen tingut lloc.

8. La utilització de qualsevol mitjà coercitiu o de falses imputacions de qualsevol candidat podrà ser denunciada davant la Junta Electoral, que recaptarà assessorament jurídic a un advocat en exercici si ho considera oportú, realitzarà les indagacions que estime i, si considera prou provades tals actuacions, podrà acordar l’anul·lació de la candidatura del responsable d’estes o, alternativament, la prevenció d’anul·lació. No cabrà cap recurs contra l’acord adoptat.

En cas d’anul·lació d’una candidatura per tals motius, la Junta Electoral informarà la Junta de Govern que resulte electa després de la conclusió del període electoral de tot l’expedient perquè procedisca a la incoació d’expedient disciplinari per falta molt greu.

*Article 52. Interventors o interventores*

1. Per cada candidatura es podrà presentar fins a un màxim d’un interventor o interventora per a la mesa electoral.

2. En cas de no indicar-se res en contra, la sol·licitud d’interventor o interventora haurà de fer-se fins a 5 dies abans de la data de l’elecció, indicant el nom, els cognoms i el número de col·legiat o col·legiada.

3. Seran funcions dels interventors o les interventores les següents:

a) Romandre en la mesa electoral si ho desitja.

b) Posar en coneixement del president o la presidenta de la mesa les anomalies que observe que no s’ajusten a este reglament.

c) Col·laborar amb la mesa per al millor funcionament del procés electoral.

d) Estar present en tots els actes de deliberació de la mesa i oferir la seua opinió.

e) Vetlar per la netedat del procés procurant que hi haja prou paperetes de totes les candidatures.

f) Estar present en lacte de l’escrutini i tindre dret a una còpia de l’acta, si així ho sol·licita del president o la presidenta al final de l’acte.

*Article 53. Campanya electoral dels candidats o les candidates*

1. Una vegada proclamats els candidats o les candidates i resoltes les reclamacions per la Junta Electoral, quedarà oberta la campanya electoral. S’entendrà com a tal el conjunt d’activitats lícites, realitzades o practicades amb respecte cap als oponents, desenrotllades pels candidats o les candidates amb vista a explicar el seu programa electoral i captar el possible sufragi dels electors/ores, que conclourà a les 24:00 hores del dia anterior a la celebració de la votació.

2. La Junta Electoral supervisarà que la campanya electoral es desenrotlle correctament, i podrà advertir els candidats o les candidates pels seus modes, maneres o actuacions que siguen contràries al respecte degut als oponents.

3. La Junta Electoral posarà a la disposició de cada un dels candidats o les candidates, des del primer dia de campanya electoral, una llista d’electors/ores per al desenrotllament de la seua campanya electoral, i posteriorment posarà a la seua disposició sobres electorals i candidatures impreses en el model oficial.

CAPÍTOL VIII

*PROCÉS ELECTORAL, VOTACIÓ I PRESA DE POSSESSIÓ*

*Article 54. Llista d’electors/ores o cens electoral*

1. La Junta de Govern del COITICAS facilitarà a la Junta Electoral la llista d’electors/ores o cens, que la custodiarà i facilitarà a les candidatures, sempre que la normativa electoral ho permeta.

2. Les normes electorals i el calendari es remetran a tots els col·legiats o les col·legiades, després de la constitució de la Junta Electoral, mitjançant una circular informativa, pels mitjans habituals de comunicació del COITICAS, i es publicarà en el web i en el tauler d’anuncis.

3. La Junta Electoral resoldrà quantes incidències o reclamacions relatives a les inclusions, exclusions o correccions es presenten de l’exposició de la llista d’electors/ores dins dels tres dies hàbils següents a la reclamació.

4. Estes resolucions seran notificades al col·legiat o la col·legiada reclamant, en el termini dels dos dies hàbils següents per correu electrònic.

5. Contra la resolució de la Junta Electoral no cabrà cap recurs, sense perjuí que puguen reproduir-se en els recursos corresponents una vegada finalitzades les eleccions.

*Article 55. Acreditació del dret de vot*

1. El dret a votar s’acreditarà per la inscripció en les llistes del cens electoral i per la identificació de l’elector/a mitjançant exhibició del DNI en vigor o carnet de col·legiat o col·legiada, únics documents vàlids.

Si l’elector/a no presentara cap d’estos documents, podrà exhibir-ne un altre d’oficial acreditatiu de la seua personalitat, i si no s’estima suficient a parer de la taula, no podrà emetre el seu vot.

2. El votant degudament identificat haurà d’entregar la papereta dins del sobre electoral habilitat a este efecte, al president o la presidenta de la mesa, el qual donarà lectura del nom i cognoms del votant i verificarà la seua inclusió en el cens electoral, i el depositarà a l’interior de l’urna després de l’anotació en la llista d’electors/ores.

*Article 56. Manera d’efectuar el vot*

1. Cada elector/a votarà per una candidatura per al total dels càrrecs que es cobrixen, i serà nul·la la papereta que continga ratllades, anotacions o qualsevol alteració d’esta.

2. El vot serà secret, i s’emetrà en les paperetes i dins del sobre habilitat segons model oficial per la Junta Electoral per a cada elecció.

3. Les paperetes que no es corresponguen amb el model oficial habilitat per la Junta Electoral, que s’hagen modificat o en què s’hagen afegit o ratllat noms de candidats o candidates compresos en estes o alterat l’orde de col·locació, així com aquelles en les quals s’haguera introduït qualsevol llegenda o expressió, o produït qualsevol altra alteració de caràcter voluntari o intencionat, seran nul·les.

*Article 57. Vot per correu*

Una vegada proclamades les candidatures i resoltes les reclamacions per la Junta Electoral, els col·legiats o les col·legiades que ho desitgen podran usar el seu dret a votar per correu postal d’acord amb els següents requisits:

1. A partir de la constitució de la Junta Electoral i en el termini establit en el calendari electoral, i fins a deu dies hàbils abans de la data assenyalada per a la votació, els electors/ores que desitgen votar per correu ho manifestaran per escrit a la Junta Electoral. Esta sol·licitud es podrà entregar en la seu col·legial personalment pel col·legiat o la col·legiada, o mitjançant registre telemàtic firmat electrònicament per l’interessat.

2. Una vegada proclamades les candidatures, la Junta Electoral remetrà, mitjançant correu certificat amb justificant de recepció, als electors/ores que hagen sol·licitat vot per correu, la documentació següent:

a) Un sobre crema o groc de major grandària, en l’anvers portarà impresa la paraula «Eleccions – 20XX», l’adreça postal del COITICAS, i en el revers, el segell de la Junta Electoral amb espai per a les firmes manuscrites d’almenys dos membres de la Junta Electoral, el número de registre i la data d’eixida, i impresos en el sobre, els espais que han d’omplir el col·legiat o la col·legiada: nom, cognoms, domicili, població, codi postal i número de col·legiat o col·legiada.

b) Un sobre blanc de menor grandària, amb la frase impresa en l’anvers «Conté papereta de votació».

c) Cada una de les paperetes en color blanc, corresponents a les candidatures presentades i admeses.

d) Credencial de la Junta Electoral, admetent el vot per correu al sol·licitant.

e) Normes explicatives del mecanisme que s’ha de seguir per a la remissió del vot per correu.

3. La recepció de la documentació anterior haurà de fer-la el mateix elector/ora, en el domicili que designe, o en defecte d’això, arreplegar-la personalment en les oficines del COITICAS, i en este cas, s’haurà d’advertir quan sol·licite el vot per correu.

4. Una vegada que l’elector/a haja omplit la papereta de vot, la introduirà en el sobre de votació i el tancarà. Omplirà el revers del sobre de major grandària rebuda de la Junta Electoral, amb les seues dades personals, i hi introduirà la següent documentació:

a) El sobre de menor grandària, que continga en el seu interior la papereta de votació, tancat.

b) Fotocòpia del document nacional d’identitat o del carnet de col·legiat o col·legiada per les dos cares.

c) Credencial que li fora remesa per la Junta Electoral.

5. Este sobre, que contindrà en el seu interior el que s’indica en l’apartat anterior, l’haurà d’enviar a la mesa electoral, personalment en Correus, mitjançant una carta certificada amb justificant de recepció, i, a tot estirar, haurà d’estar en poder del COITICAS el dia anterior a les eleccions. La recepció de cada un dels sobres en el Col·legi s’inscriurà en el llibre de registre d’entrada d’eleccions en curs, habilitat a tal fi i introduïts en una urna degudament precintada i firmada pels membres de la mesa electoral, fins que es procedisca a introduir-los en l’urna de votació general.

6. La Junta Electoral custodiarà i conservarà tota la documentació relativa al vot per correu durant tot el procés electoral, i només l’entregarà al COITICAS una vegada transcorreguts els terminis establits per a les impugnacions.

*Article 58. Desenrotllament de la votació*

1. El dia assenyalat en la convocatòria, a les 10 hores, començarà l’acte de la votació a l’efecte de la qual haurà d’estar constituïda la mesa electoral. Els interventors o les interventores hauran d’acreditar-se davant de la mesa electoral en qualsevol moment en què l’acte de votació estiga obert. La mesa electoral romandrà oberta des de les 10 hores fins a les 19 hores ininterrompudament del dia assenyalat per a la votació. Els electors/ores hauran d’emetre el seu vot durant este temps.

2. Abans del començament de la votació, s’alçarà l’acta de constitució corresponent que firmaran tots els components de la mesa electoral, així com els interventors o les interventores de les candidatures que ho desitgen.

3. El president o la presidenta de la mesa electoral comprovarà que hi ha sobres electorals, candidatures suficients en model oficial, espai reservat per a l’emissió del vot, urna, material d’oficina precís, i que no hi ha obstacles o impediments per a l’exercici del sufragi lliure. També haurà de romandre en les seues funcions fins a la conclusió de l’escrutini i la proclamació de la candidatura que resulte electa.

4. Solament per causa de força major i davall la responsabilitat de la mesa electoral podrà diferir-se l’acte de la votació o suspendre’s, després d’haver començat.

5. Els components de la mesa vetlaran pel bon orde i la puresa de les eleccions, i el president o la presidenta de la mesa tindrà dins del recinte o sala a on se celebre l’elecció l’autoritat per a executar les decisions preses per la mesa pel que fa a mantindre l’orde, assegurar la llibertat dels electors/ores i l’observança de la legalitat. Es resoldran per majoria simple les incidències que puguen presentar-se.

6. En el lloc reservat en què s’instal·le la mesa electoral, només podran romandre els membres d’esta i els interventors o les interventores en representació de les candidatures i els electors/ores el temps necessari per a exercir el seu dret al vot.

7. Ni en la seu col·legial, el local o la sala a on se celebre l’elecció ni en les seues façanes exteriors podrà utilitzar-se o fer-se propaganda de cap gènere a favor de cap candidatura, i serà el president o la presidenta l’encarregat d’aplicar les mesures que prenga la mesa al respecte.

8. La votació serà nominal i secreta, i el president o la presidenta anunciaran l’inici amb les paraules «comença la votació».

9. Els electors/ores s’acostaran d’un en un a la mesa i manifestaran el seu nom i cognoms.

Els vocals o les vocals i interventors o interventores comprovaran que figura en el cens electoral com a votant, així com la seua identitat, que justificarà mitjançant el DNI o carnet col·legial en vigor.

L’elector/ora entregarà al president o la presidenta, o el membre de la mesa que actue com a tal, el sobre tancat que continga en el seu interior la papereta. A continuació, es dirà en veu alta el nom de l’elector/a i depositarà en l’urna el sobre.

10. Si hi ha cap dubte sobre la identitat del votant, es comprovarà i la mesa resoldrà al respecte.

11. La mesa portarà una llista nominal de cada votant per orde de votació, en una llista numerada d’electors/ores.

12. Cada elector/ora votarà a una sola candidatura, única i completa, amb vot secret, que s’emetrà en papereta blanca no transparent, impresa pel COITICAS, en la qual constarà clarament la candidatura presentada amb tots els noms, cognoms i càrrecs.

13. A l’hora assenyalada, el president o la presidenta de la mesa donarà per acabada la votació; no es permetrà passar a la sala a nous electors/ores, i procediran a emetre el seu vot els que ja es troben en esta. Seguidament, ho faran els interventors o les interventores i els membres de la mesa.

14. Efectuat això, el president o la presidenta de la mesa procedirà a depositar en l’urna els vots remesos per correu, amb comprovació prèvia que no ho hagueren fet personalment. En este cas, s’invalidaria el vot per correu.

15. L’urna de votació estarà precintada amb les firmes dels components de la mesa i els interventors o les interventores presents en el moment de la constitució sobre els precintes, abans d’iniciar-se la votació.

16. Durant el desenrotllament de la votació, el president o la presidenta de la mesa electoral té la màxima autoritat dins de l’oficina en què s’estan celebrant les eleccions, i determinarà les actuacions que estime oportunes perquè el procés es desenrotlle correctament, i podrà recaptar, fins i tot, l’auxili de la força pública.

17. Si per causa major justificada no concorregueren el dia i hora assenyalats per a l’inici de la votació, als titulars de la mesa electoral els substituiran els suplents, i si estos no comparegueren o no foren suficients per a constituir la mesa electoral, la completaran membres de la Junta de Govern, i en última instància, empleats o empleades del COITICAS.

*Article 59. Paperetes*

1. La votació es farà per candidatures completes, en paperetes que imprimirà el COITICAS, i en estes figuraran el número de col·legiat o col·legiada, el nom i cognom dels candidats o les candidates i el càrrec al qual es presenten i per al qual se’ls vota.

2. Els sobres de votació han de contindre en el seu exterior la declaració «Eleccions 20XX».

3. No podrà ratllar-se cap dels noms de les candidatures proclamades ni incloure en la papereta noms proclamats en candidatures diferents.

*Article 60. Inici de l’escrutini*

1. Acabada la votació i declarada tancada esta, es procedirà a l’escrutini, el qual no s’interromprà fins que s’hagen extret totes les paperetes de l’urna. Els escrutadors aniran prenent nota de les paperetes llegides, que es col·locaran sobre la mesa. Durant l’escrutini, que serà públic, no podran interferir les persones assistents en la labor de la mesa electoral, ni fer indicacions o protestes, per a això únicament estaran habilitats els interventors o les interventores de les candidatures.

El president o la presidenta extraurà una a una les paperetes de l’urna, llegint en veu alta el nom de la candidatura votada, i se’n farà el registre oportú.

2. Es computaran com a vots vàlids a favor de la candidatura a què es referisquen tots aquells que figuren en alguna de les paperetes depositades en l’urna, sense oferir dubtes sobre la candidatura a què es referix.

No seran computables, per tant, a cap efecte:

a) Les paperetes de votació que per qualsevol raó oferisquen dubtes respecte a la candidatura a la qual es va voler votar o presenten esmenes o ratllades, o qualsevol llegenda o expressió, o qualsevol altra alteració.

b) Els vots per correu que no hagueren arribat a la mesa en el termini assenyalat.

c) Seran nul·les les paperetes que no s’ajusten al model imprés pel COITICAS, així com les que, sent-ne més d’una, estiguen contingudes en el mateix sobre.

d) El vot a favor d’una candidatura que haguera sigut retirada abans de començar l’elecció, el qual es declararà com a vot «en blanc».

*Article 61. Fi de l’escrutini, alçament d’acta i resultats electorals*

Acabat l’escrutini general, la mesa electora alçarà l’acta amb els resultats electorals corresponents, en què s’expressarà si són coincidents o no el nombre de votants i el de paperetes depositades, i de les incidències, reclamacions, protestes i objeccions hagudes durant el transcurs de la votació, i les resolucions adoptades. L’acta la firmaran tots els components de la mesa electoral.

En qualsevol cas, es deixarà constància de la circumstància de no haver-se produït cap reclamació, s’especificarà el nombre de votants, el de paperetes llegides, el de paperetes nul·les, el de paperetes vàlides, distingint dins d’estes el nombre de vots en blanc i el de vots obtingut per cada candidatura.

1. Podran expedir-se còpies de l’acta als interventors o les interventores de cada candidatura que ho sol·liciten.

2. La mesa proclamarà electa la candidatura que obtinga el major nombre de vots.

3. En cas de produir-se un empat, es convocarà nova elecció dins dels trenta dies següents i només entre les candidatures empatades, continuant mentrestant en funcions els anteriors titulars d’estos càrrecs. També continuarà en funcions la mateixa Junta Electoral.

4. La mesa electoral invalidarà les eleccions, després d’efectuar un segon recompte, quan el nombre de votants no coincidisca amb el de les paperetes depositades en les urnes. En este cas, la Junta de Govern del COITICAS procedirà a convocar noves eleccions al més prompte possible i, com a màxim, dins del termini de trenta dies.

5. El president o la presidenta de la mesa anunciarà, en veu alta, el resultat de l’elecció, especificarà el nombre de votants, el de vots emesos a favor de cada candidatura, el de vots en blanc i el de vots nuls, i procedirà a continuació a destruir les paperetes extretes de les urnes, excepte les declarades nul·les i les que hagen sigut objecte de qualsevol impugnació o reclamació, les quals es remetran en sobre firmat per tots els membres de la Mesa a la Junta de Govern del COITICAS, que conservarà el sobre tancat fins que la proclamació del resultat electoral adquirisca fermesa.

6. Si es presentara recurs després de l’escrutini, es remetrà el sobre, sense obrir-lo, al COGITICOVA.

7. Els resultats de l’elecció es donaran conéixer de manera immediata, amb la publicació d’estos en la pàgina web del col·legi i en el tauler d’anuncis del COITICAS, i si és el cas, mitjançant els mitjans habituals de comunicació entre COITICAS i col·legiats o col·legiades.

*Article 62. Documentació electoral*

La mesa electoral haurà d’elaborar l’expedient electoral que entregarà a la Junta Electoral, del qual es farà entrega també d’una fotocòpia íntegra d’este a la Junta de Govern amb la documentació següent:

1. Acta de constitució firmada per tots els components de la Junta Electoral, incloent els interventors o les interventores de les candidatures que ho desitgen.

2. Llista d’electors/ores.

3. Llista o registre de votants.

4. Credencials dels interventors o les interventores i membres de la mesa electoral.

5. Acta del resultat de l’escrutini firmada per tots els components de la taula, incloent-hi els interventors o les interventores de les candidatures que ho desitgen.

Els interventors o les interventores tindran dret a obtindre de la mesa electoral una còpia literal de l’acta mitjançant fotocòpia compulsada pel president o la presidenta i el secretari o la secretària.

*Article 63. Proclamació de candidats electes o candidates electes*

Declarada la validesa de l’escrutini per la mesa electoral i resoltes les impugnacions que es presenten, esta comunicarà a la Junta Electoral els resultats definitius (per qualsevol mitjà que permeta deixar-ne constància), i la Junta Electoral procedirà a proclamar com a electa la candidatura més votada en la sessió pública.

*Article 64. Recursos contra la proclamació d’electes*

1. Contra els acords de proclamació de candidatures i de proclamació de candidatura electa, es podrà presentar reclamació, en termini de tres dies des de l’endemà de la proclamació, davant la Junta Electoral per a formular al·legacions.

2. Contra l’acord resolutori de la Junta Electoral, es pot interposar un recurs d’alçada davant del COGITICOVA, mitjançant un escrit presentat davant de la Junta de Govern del COITICAS en el qual s’exposaran totes les al·legacions que es consideren oportunes i els mitjans de prova que es consideren convenients. El termini per a interposar-lo és d’un mes a comptar del següent a la notificació de l’acord definitiu de proclamació de candidatures i de proclamació de candidatura electa.

*Article 65. Presa de possessió de la nova Junta de Govern*

1. Dins dels deu dies següents a la proclamació de candidats electes o candidates electes, tindrà lloc la presa de possessió, amb jurament previ o promesa d’exercir fidelment el càrrec amb subjecció a les lleis, els estatuts i les normes del COITICAS.

2. El COITICAS publicarà i donarà a conéixer la composició i constitució de la nova Junta de Govern davant dels organismes que siga procedent, una vegada efectuada la presa de possessió d’esta Junta de Govern.

CAPÍTOL IX

*MOCIÓ DE CENSURA*

*Article 66. De la moció de censura*

1. Podrà proposar-se la censura de qualsevol membre de la Junta de Govern, conjuntament la de diversos o tots, mitjançant una proposta subscrita per un nombre de col·legiats o col·legiades que supose, almenys, el 10 % del cens del COITICAS, posat al dia en data de la moció, o el quinze per cent (15 %), si es proposara la censura del degà o la degana o de la majoria o totalitat de la Junta de Govern, i amb expressió de les raons en què es fonamente la censura.

La proposta de moció de censura haurà d’incloure el nom del candidat/a o candidats/ates al càrrec o càrrecs als quals es referisca la censura, la firma i fotocòpia del DNI dels proponents i l’acceptació firmada dels candidats/ates alternatius als censurats. Es presentarà i tramitarà conjuntament per a tots aquells la censura dels quals es propose. No podrà proposar-se la censura del degà o la degana ni de cap membre de la Junta de Govern, fins transcorreguts sis mesos des de la presa de possessió.

2. Complits els requisits fixats en l’apartat anterior, la Junta de Govern haurà de convocar Junta General extraordinària en un termini no superior a deu dies hàbils des que es presente la proposta.

La convocatòria de la Junta General extraordinària, per a debatre la moció de censura, haurà d’efectuar-se amb una antelació mínima de quinze dies hàbils i màxima de vint dies hàbils abans que se celebre esta.

3. La Junta General extraordinària, per a la finalitat prevista en este article, quedarà vàlidament constituïda en primera convocatòria si hi concorren col·legiats o col·legiades que suposen la mitat més un del cens col·legial amb dret a vot. Si no s’aconseguix este quòrum, podrà constituir-se en segona convocatòria si hi concorren col·legiats o col·legiades que suposen el 10 % del cens col·legial amb dret a vot. Les dos convocatòries podran realitzar-se conjuntament, mitjançant un anunci únic. Entre la primera i la segona reunió haurà d’haver-hi, almenys, una hora.

El debat començarà per la defensa de la moció que correspondrà al primer dels seus firmants i contestaran els censurats, llevat que hi renuncien o en trien un perquè responga en nom de tots.

La Junta General extraordinària podrà desenrotllar-se en una o més sessions per a debat i votació.

4. Si la participació en la votació no arriba al vint per cent (20 %) almenys dels col·legiats o les col·legiades, o el vint-i-cinc per cent (25 %) si es proposara la censura del degà o la degana o de la majoria de la Junta de Govern, la moció s’entendrà rebutjada sense necessitat de procedir a la votació.

Si s’aconseguix la participació mínima indicada, serà precisa la majoria de dos terços dels vots vàlidament emesos, per a l’aprovació de la moció.

Els vots s’emetran a favor de la moció o en contra, sense que els que voten a favor puguen excloure de la censura cap d’aquells per als quals es propose, ni tampoc cap dels candidats o les candidates proposats.

5. Si la moció de censura no s’aprova, no se’n podrà presentar una altra fins transcorregut un any des de la presentació de la primera. Aprovada la moció, cessaran en els seus càrrecs els membres de la Junta de Govern censurats, i quedaran automàticament proclamats els candidats o les candidates proposats, que prendran possessió immediatament dels seus càrrecs.

CAPÍTOL X

*DEL RÈGIM JURÍDIC D’ACTIVITAT COL·LEGIAL I ACORDS*

*Article 67. Règim de l’activitat col·legial subjecta al dret administratiu*

1. Les disposicions col·legials i els actes dictats en l’exercici de potestats administratives i altres actes subjectes al dret administratiu se sotmetran al que es disposa en estos estatuts; als estatuts generals dels col·legis oficials d’enginyers tècnics industrials i pèrits industrials d’Espanya i del seu consell general; als estatuts del Consell de Col·legis Oficials d’Enginyers Tècnics Industrials de la Comunitat Valenciana del COGITICOVA; a la Llei 39/2015, d’1 d’octubre, del procediment administratiu comú de les administracions públiques; a la Llei 40/2015, d’1 d’octubre, de règim jurídic del sector públic, i a altres lleis i principis de dret públic que resulten aplicables, i s’hauran d’observar els límits de la Llei reguladora de la defensa de la competència.

2. Les disposicions i els actes col·legials subjectes a dret administratiu es dictaran segons el procediment establit en estos estatuts i en els reglaments aplicable corresponents.

3. Les disposicions col·legials de caràcter general hauran de publicar-se en el tauler d’anuncis i en la seua pàgina web del col·legi, i podran anunciar-se estes a través de les diferents xarxes socials corporatives.

4. Les resolucions dels òrgans col·legials sobre assumptes individuals hauran de dictar-se amb audiència de l’interessat i degudament motivades quan tinguen caràcter sancionador, limitatiu de drets o interessos legítims, o resolguen recursos.

5. Hauran de notificar-se els actes que afecten els drets i interessos personals dels col·legiats o col·legiades, i se’n deixarà constància de la recepció en l’expedient. La notificació haurà de contindre el text íntegre de la resolució, l’òrgan que la va dictar i la data, així com la indicació de si lacte és definitiu en la via corporativa o no, i dels recursos que siguen procedents, termini per a interposar-los i òrgan davant el qual hagen d’interposar-se, sense perjuí que els interessats puguen exercir, si és el cas, qualsevol altre que consideren procedent.

*Article 68. Silenci administratiu*

1. Els expedients hauran de resoldre’s en el termini estatutari o fixat reglamentàriament. En cas de no establir-se un termini inferior, s’entendrà que les sol·licituds dels col·legiats o les col·legiades hauran de resoldre’s en el termini màxim de tres mesos.

2. Finalitzat el termini establit per a la resolució de cada procediment sense que s’haja notificat resolució a l’interessat sol·licitant, s’entendran produïts els efectes del silenci administratiu en el sentit favorable, excepte per als supòsits en els quals l’article 24 de la Llei 39/2015 d’1 d’octubre, del procediment administratiu comú de les administracions públiques, regula el silenci administratiu negatiu.

3. En tot cas, s’entendran estimades per silenci administratiu les sol·licituds referides a la incorporació al COITICAS, quan s’haja acreditat en la sol·licitud el compliment de tots els requisits exigits per estos estatuts.

4. Els actes produïts per silenci administratiu positiu que suposen el reconeixement o l’atribució de facultats o drets contraris a l’ordenament jurídic, per falta de requisits essencials per a la seua adquisició, seran nuls de ple dret.

*Article 69. Nul·litat i anul·labilitat dels actes de les corporacions col·legials*

Els actes de les corporacions col·legials seran nuls de ple dret o anul·lables en els casos establits en la Llei 39/2015, d’1 d’octubre, reguladora del procediment administratiu comú de les administracions públiques.

*Article 70. Acords dels òrgans col·legials*

Els òrgans col·legiats o col·legiades de govern del COITICAS no podran adoptar acords sobre assumptes no inclosos en l’orde del dia, llevat que estiguen presents tots els seus membres i acorden per majoria absoluta el caràcter urgent de l’assumpte que es tracta.

*Article 71. Recursos*

1. Els actes i les resolucions del COITICAS seran executius quan estiguen subjectes a dret administratiu, de conformitat amb el que es disposa en la Llei 39/2015, d’1 d’octubre, així com, si és el cas, en la legislació autonòmica.

2. Els actes i les resolucions del COITICAS es podran recórrer en alçada en el termini d’un mes davant del COGITICOVA.

3. Els actes i les resolucions del COGITICOVA posen fi a la via administrativa, d’acord amb l’article 114 de la Llei 39/2015, d’1 d’octubre, i seran directament recurribles davant de la jurisdicció contenciosa administrativa, si bé, amb caràcter potestatiu, podrà interposar-se un recurs de reposició davant del mateix Consell en el termini d’un mes.

*Article 72. Comunicacions entre el COITICAS i el COGITICOVA*

Els actes que hagen d’elevar-se al COGITICOVA per a resoldre’ls hauran de remetre’s en un termini no superior a deu dies, llevat que es tracte de recursos interposats contra actes col·legials, i, en este cas, hauran de remetre’s en un termini màxim de cinc dies juntament amb l’expedient administratiu.

CAPÍTOL XI

*DE LES DELEGACIONS*

*Article 73. De les delegacions*

1. Per al millor compliment dels seus fins i una major eficàcia de les seues funcions, el COITICAS podrà establir, per acord de la seua Junta de Govern i ratificat per Junta General, delegacions en aquelles localitats que, dins del seu àmbit territorial, ho requerisquen pels interessos professionals, i es tramitarà la corresponent modificació estatutària.

2. La delegació exercirà la representació de la Junta de Govern en l’àmbit de la seua demarcació i tindrà com a missió col·laborar amb esta, i actuarà davall les seues directrius.

CAPÍTOL XII

*DEONTOLOGIA*

*Article 74. Deontologia*

S’haurà de tindre en compte el que es disposa en el codi deontològic que tinga aprovat el Consell General.

CAPÍTOL XIII

*DELS EMPLEATS O LES EMPLEADES I ASSESSORS DEL COITICAS*

*Article 75. El secretari tècnic o la secretària tècnica*

1. La Junta de Govern podrà nomenar un secretari tècnic o una secretària tècnica que haurà de ser enginyer tècnic industrial o enginyera tècnica industrial amb una antiguitat mínima en l’exercici de la professió de deu anys, que passarà a formar part del personal del COGITI CASTELLÓ, amb la remuneració que establisca la Junta de Govern.

2. Les atribucions del secretari tècnic o la secretària tècnica seran les que de manera expressa li conferisca la Junta de Govern del COITICAS.

Serà responsable, per delegació del secretari o la secretària, del personal a tots els seus efectes, de la gestió administrativa, de la comptable i econòmica i de la corporativa del COITICAS, i respondrà directament de totes estes davant del degà o la degana, el secretari o la secretària, el tresorer o la tresorera i l’interventor o la interventora quan siga requerit a l’efecte.

No tindrà cap funció de representació del COITICAS.

3. Haurà assistir a totes les reunions de la Junta de Govern amb veu, però sense vot.

4. Mai podrà ser secretari tècnic o secretària tècnica del COITICAS un membre de la Junta de Govern.

*Article 76. Dels empleats o les empleades*

La Junta de Govern triarà, per aplicació dels criteris que considere oportuns, el personal laboral necessari per a atendre totes les necessitats d’administració i atenció al públic que precise, i fixarà les seues retribucions i condicions laborals dins de la legislació vigent.

Amb caràcter general, no podran formar part del personal laboral del COITICAS familiars dels membres de la Junta de Govern per consanguinitat ni afinitat fins al tercer grau. Només es permetrà esta situació de relació laboral si el treballador haguera entrat a formar part de la plantilla amb anterioritat a l’elecció d’un parent com a membre de la Junta de Govern.

*Article 77. Dels assessors*

La Junta de Govern del COITICAS podrà nomenar els assessors i tècnics que considere oportuns i necessaris, als quals encomanarà tots els treballs i funcions que estime convenients per al correcte i bon funcionament del COITICAS.

Estos assessors i tècnics seran sempre professionals liberals en l’exercici actiu de la seua professió, sense que puguen tindre relació laboral amb el COITICAS, i la seua dependència jurídica amb tots ells serà la d’arrendament de servicis.

La seua selecció correspondrà a la Junta de Govern segons els criteris que establisca i considere oportuns.

Estos assessors i tècnics no podran tindre cap relació de parentiu amb els membres de la Junta de Govern, llevat que la seua relació jurídica amb el COITICAS haguera començat amb anterioritat a l’elecció d’un parent seu com a membre de la Junta.

CAPÍTOL XIV

*DELS RECURSOS ECONÒMICS DEL COITICAS*

*Article 78. De l’exercici econòmic*

L’exercici econòmic del COITICAS s’ajustarà al règim pressupostari anual i coincidirà amb l’any natural.

*Article 79. Dels principis comptables*

1. Els comptes anuals expressaran la situació econòmica i patrimonial, de conformitat amb les normes i els principis comptables que siguen aplicables i d’acord amb la normativa vigent.

2. Els comptes anuals hauran de ser sotmesos a informe d’auditors externs independents, amb aprovació prèvia per la Junta de Govern, o per acord adoptat en Junta General.

*Article 80. Del dret d’informació econòmica*

Correspon a tots els col·legiats o les col·legiades el dret d’informació sobre els comptes anuals, que podrà exercir-se durant els quinze dies anteriors a la celebració de la Junta General a la qual hagen de sotmetre’s per a examen i aprovació, i es podran sol·licitar els aclariments que consideren procedents sobre els antecedents comptables.

*Article 81. Dels recursos econòmics*

El patrimoni del COITICAS el constituïx la seua seu social, l’equipament d’esta, els locals que tinga o puga adquirir i el capital procedent dels seus ingressos ordinaris o extraordinaris.

Els recursos econòmics del COITICAS poden ser ordinaris o extraordinaris.

1. Constituïxen recursos econòmics ordinaris:

a) Els drets d’incorporació al COITICAS.

b) La quota anual periòdica a càrrec dels col·legiats o les col·legiades. La Junta General podrà establir bonificacions en esta als col·legiats o les col·legiades jubilats i aturats.

c) Les quotes per visat, per registres de treballs professionals o d’altres funcions encomanades al COITICAS sobre la base de disposicions legals o reglamentàries, o convenis subscrits amb tercers.

d) Les percepcions per l’expedició de certificats o còpies de dades o documents que consten en els seus arxius, que haja produït el COITICAS.

2. Són recursos econòmics de caràcter extraordinari:

a) Les quotes o derrames que puguen ser aprovades en Junta General extraordinària convocada a este efecte.

b) Les herències, els llegats i els donatius a favor del COITICAS i, si és el cas, les quantitats que li puguen assignar les administracions públiques, per a la gestió dels servicis sufragats per estes.

3. Les quantitats que, en qualsevol concepte, corresponga percebre al COITICAS per l’administració de béns d’altri que s’encomanen amb destinació a fins de promoció de l’enginyeria.

4. Qualsevol altre ingrés que es puga obtindre lícitament.

5. Els ingressos i les retirades de fons dels comptes bancaris es faran amb qualssevol de les firmes del tresorer o la tresorera i l’interventor o la interventora, i serà imprescindible i obligatòria la firma del degà o la degana.

6. Els ingressos procedents de les rendes del seu patrimoni.

7. Les contraprestacions o subvencions per servicis o activitats que preste o puga prestar el COITICAS.

8. Les quantitats que s’establisquen per l’ús individualitzat de determinats servicis col·legials a criteri del que en cada cas considere, i establisca com a més adequat, la Junta de Govern.

*Article 82. Del pressupost*

1. El règim econòmic del COITICAS és el pressupostari.

2. Anualment, la Junta de Govern elaborarà un pressupost que elevarà a la Junta General per a examinar-lo, esmenar-lo, aprovar-lo o rebutjar-lo.

3. En el pressupost s’especificaran els gastos previstos i els ingressos que es preveja generar durant l’exercici següent.

4. Els pressupostos anuals se sotmetran perquè s’aproven en junta general ordinària dins del primer quadrimestre de cada any. Si els pressupostos no s’aproven en el període anterior establit, queden prorrogats fins que es convoque de nou la Junta General que els aprove.

5. La Junta de Govern podrà, si els interessos de la corporació així ho exigixen, aprovar modificacions pressupostàries, sense que estes suposen un increment de gastos superior al dels ingressos, de la qual cosa s’haurà de donar compte en la junta general ordinària següent. S’afig la condició següent al que s’ha dit anteriorment: La modificació pressupostària es farà de manera homogènia i rigorosa, i es requerirà la correcció necessària del pressupost de l’any en curs.

6. S’haurà de fer un control pressupostari trimestral que permeta reajustar la tendència evolutiva de les partides i, més en concret, les de gastos.

*Article 83. De la comptabilitat*

La comptabilitat del COITICAS es farà d’acord amb el pla general comptable que legalment estiga vigent en cada moment.

CAPÍTOL XV

*DEL RÈGIM DISCIPLINARI*

*Article 84. Competència*

1. El COITICAS, dins de la seua respectiva competència, exercirà la potestat disciplinària per a sancionar les infraccions en què incórreguen els col·legiats i els càrrecs col·legials en l’exercici de la seua professió o en la seua activitat col·legial.

2. Cada vegada que haja d’incoar-se un expedient disciplinari de caràcter sancionador, la Junta de Govern triarà entre els seus membres un instructor i un secretari per a la seua instrucció.

3. Serà la Junta de Govern, sense la presència de l’instructor i el secretari, la que resoldrà este expedient.

4. El procediment que s’ha de seguir serà el que regulen els estatuts i, en defecte d’això, la Llei 39/2015, d’1 d’octubre, i la Llei 40/2015, d’1 d’octubre.

*Article 85. Infraccions*

Les infraccions que poden ser objecte de sanció disciplinària dels col·legiats o les col·legiades es classifiquen en lleus, greus i molt greus.

1. Són infraccions lleus:

a) L’incompliment per part d’un col·legiat o col·legiada de les normes estatutàries o dels acords adoptats per la Junta General o per la Junta de Govern, llevat que constituïsquen infracció d’entitat superior.

b) Les incorreccions d’escassa transcendència en la realització dels treballs professionals.

c) La desconsideració o ofensa lleu als membres dels òrgans de govern de l’organització col·legial en l’exercici de les seues funcions, al personal d’administració del col·legi, així com cap als companys en l’acompliment de l’activitat professional, quan no constituïsquen una infracció greu o molt greu.

d) El mal ús dels béns mobles o immobles del COITICAS.

e) El desistiment de funcions o la falta de diligència en el compliment de les seues obligacions com a membre dels òrgans de govern de les entitats que integren l’organització col·legial.

f) L’incompliment, per part d’un membre d’un òrgan de govern del COITICAS, de les normes estatutàries o dels acords adoptats vàlidament per este, llevat que constituïsquen una infracció de major gravetat.

g) Les infraccions reiterades d’assistència injustificada o de diligència en les funcions pròpies en qualsevol dels òrgans de govern de la corporació col·legial.

2. Són infraccions greus:

a) L’incompliment dels acords de caràcter obligatori adoptats pels òrgans de govern en matèria de la seua competència, o l’incompliment de les obligacions establides en estos estatuts.

b) L’incompliment injustificat de les obligacions econòmiques amb el COITICAS, en concret, no atendre el col·legiat o la col·legiada, tal com estipulen els articles 17.1.e i 17.2.d d’estos estatuts.

c) L’incompliment de l’article 17. Deures dels col·legiats o les col·legiades, d’estos estatuts.

d) La desconsideració o ofensa greu als membres dels òrgans de govern de l’organització col·legial i al personal d’administració del COITICAS, en l’exercici de les seues funcions, així com cap als companys en l’acompliment de l’activitat professional, quan no constituïsquen una infracció molt greu.

e) La competència deslleial, entenent-se esta dins dels límits i termes establits en la Llei 3/1991, de 10 de gener, de la competència deslleial, i determinat així per una resolució judicial.

f) La realització de treballs professionals que, per la seua índole, forma o fons, resulten contraris a l’ordenament jurídic en perjuí de l’interés públic o dels consumidors i usuaris.

g) Desatendre els requeriments d’informació que efectue el COITICAS en tot allò que siga preceptiu d’acord amb la legislació i amb estos estatuts.

h) Les infraccions tipificades com a lleus en les lletres: a, b, c i d quan siguen comeses pels titulars de càrrecs corporatius, en l’exercici de les seues funcions.

i) L’encobriment de l’intrusisme professional, quan així ho haja determinat una resolució judicial ferma.

j) Haver comés, almenys, cinc infraccions lleus en el termini de dos anys.

3. Són infraccions molt greus:

a) Els fets constitutius de delicte a conseqüència de l’exercici professional o en ocasió d’este o que afecten l’exercici professional, quan així ho haja determinat una resolució administrativa o judicial ferma.

b) L’incompliment de l’article 23 d’estos estatuts.

c) L’exercici de la professió en situació d’inhabilitació professional o estant incurs en causa d’incompatibilitat o prohibició.

d) L’incompliment deliberat dels acords de caràcter obligatori adoptats per la Junta de Govern o la Junta General del COITICAS, quan produïsca o siga susceptible de produir perjuí per a la professió o per al funcionament regular del COITICAS.

e) L’ús del càrrec o la funció pública en profit propi.

f) La vulneració del secret professional.

g) La comissió d’almenys dos infraccions greus en el termini de dos anys.

h) Les infraccions tipificades com a greus en les lletres a, b, c, d, e i f quan siguen comeses pels titulars de càrrecs corporatius, en l’exercici de les seues funcions.

i) L’anul·lació d’una candidatura pels motius que consten en l’article 51.8 d’estos estatuts.

*Article 86. Sancions*

1. Les sancions disciplinàries es classifiquen en lleus, greus i molt greus:

a) Són sancions lleus: amonestació de manera privada i la prevenció per ofici del degà o la degana.

b) Són sancions greus: la suspensió de la col·legiació o dels drets col·legials fins a sis mesos; la inhabilitació per a l’exercici de càrrecs corporatius fins a un any.

c) Són sancions molt greus: la suspensió de la col·legiació o dels drets col·legials fins a dos anys, la inhabilitació per a l’exercici de càrrecs corporatius fins a cinc anys i l’expulsió del COITICAS.

2. Les infraccions que guarden relació amb obligacions col·legials es consideren corporatives i se sancionaran, segons la seua gravetat, amb amonestació privada o prevenció per ofici del degà o la degana amb anotació en l’expedient personal, si són lleus; suspensió dels drets col·legials fins a sis mesos i inhabilitació per a càrrecs col·legials fins a un any, si són greus, i suspensió de la col·legiació i inhabilitació per a càrrecs col·legials fins a cinc anys, si són molt greus.

3. Les infraccions que entren dins de l’esfera de les obligacions professionals seran sancionables amb amonestació privada, si són lleus; amb la suspensió de la col·legiació fins a sis mesos, si són greus, i amb la suspensió de la col·legiació fins a dos anys o l’expulsió, si són molt greus.

*Article 87. Procediment disciplinari*

1. No podrà imposar-se cap sanció sense haver instruït un procediment previ.

En la seua tramitació es garantiran, en tot moment, els drets següents al col·legiat:

a) La presumpció de no responsabilitat disciplinària mentres no es demostre el contrari.

b) A ser notificat dels fets que se li imputen, de les infraccions que estos fets puguen constituir i de les sancions que, si és el cas, se li pogueren imposar.

c) A ser notificat de la identitat de l’instructor, de l’autoritat competent per a imposar la sanció i de la norma que li atribuïsca tal competència.

d) A conéixer, en qualsevol moment, l’estat de la tramitació dels procediments en els quals tinga la condició d’interessat i obtindre còpies dels documents continguts en estos i, així mateix, còpia segellada dels quals presente.

e) A formular al·legacions i presentar documents en qualsevol fase del procediment anterior al tràmit d’al·legacions contra la proposta de sanció.

f) Al tràmit d’audiència no inferior a 7 dies, després de la notificació del plec de càrrecs.

g) A obtindre informació i orientació jurídica sobre la manera de defendre els seus interessos i a disposar de les suficients garanties de defensa en l’expedient.

h) A formular al·legacions contra la proposta de sanció de la Junta de Govern en el termini de 10 dies, des que es notifique a l’interessat.

i) Al fet que la tramitació del procediment sancionador tinga una duració no superior a sis mesos excepte causa justificada de la qual quede constància deguda en l’expedient.

2. Les sancions lleus podran imposar-se en un procediment abreujat en el qual es verificarà l’exactitud dels fets, s’oirà el presumpte infractor, es comprovarà si estos estan tipificats en algun dels supòsits previstos en estos estatuts i s’assenyalarà la sanció corresponent.

3. Per a tot el que no prevegen estos estatuts respecte del procediment disciplinari, seran aplicable supletòria els principis de la potestat sancionadora i del procediment sancionador regulada en la legislació estatal vigent en cada moment.

Els col·legiats o les col·legiades estan subjectes a responsabilitat disciplinària en el cas d’infracció dels seus deures professionals i normes deontològiques.

Les sancions disciplinàries corporatives, i les judicials, es faran constar en tot cas en l’expedient personal del col·legiat o la col·legiada.

El degà o la degana i la Junta de Govern són competents per a l’exercici de la jurisdicció disciplinària, en els termes que preveuen les normes legals i estatutàries sobre la matèria.

Són competència del COGITICOVA les facultats disciplinàries en relació amb els membres de la Junta de Govern.

*Article 88. Recursos contra les resolucions sancionadores*

1. Les resolucions del COITICAS que imposen sancions es podran recórrer en alçada davant el COGITICOVA, en el termini d’un mes des que es notifique.

2. Les resolucions sancionadores no seran executives fins que siguen fermes en la via col·legial. No obstant això, si s’haguera imposat una sanció de suspensió per infracció molt greu, l’òrgan competent podrà acordar l’adopció de les mesures provisionals pertinents per a garantir-ne l’efectivitat. En este cas, ho comunicarà immediatament al COGITICOVA i al Consell General. Si s’interposa recurs contra esta sanció, el COGITICOVA haurà de resoldre en el termini d’un mes sobre l’efectivitat de la mesura cautelar acordada.

3. La resolució dels recursos contra les resolucions sancionadores haurà de produir-se en el termini de tres mesos. No obstant això, el col·legiat o la col·legiada podrà entendre desestimat el seu recurs si no recau resolució expressa en este termini. Contra les resolucions d’estos recursos només podrà interposar-se un recurs contenciós administratiu.

*Article 89. Prescripció d’infraccions i sancions*

1. Les infraccions lleus prescriuran al cap de sis mesos; les greus, al cap de dos anys, i les molt greus, al cap de tres anys, a comptar del dia en què la infracció s’haja comés. La incoació degudament notificada al presumpte infractor del procediment disciplinari interromp la prescripció, i esta es reprendrà si este procediment estiguera paralitzat durant més d’un mes per causa no imputable al presumpte responsable.

2. Les sancions prescriuran, en cas de no haver-se fet efectives per entitat col·legial sancionadora, en els mateixos terminis que les infraccions segons la seua classe, excepte l’expulsió del col·legi, que prescriurà al cap de cinc anys. El termini començarà a comptar-se des del moment en què haguera adquirit fermesa en via col·legial la resolució sancionadora, i s’interromprà la prescripció per la iniciació, amb coneixement de l’interessat, de l’execució d’esta, i es reprendrà si esta es paralitza més d’un mes per causa no imputable a l’infractor.

*Article 90. Anotació i cancel·lació de les sancions*

1. Totes les sancions disciplinàries s’anotaran en l’expedient personal del col·legiat o la col·legiada, amb comunicació al Consell General i d’este als col·legis en el cas que afecten l’exercici de la professió.

2. Els sancionats podran demanar la cancel·lació de la nota del seu expedient personal, en els següents terminis comptats des del compliment de la sanció:

a) Si és per falta lleu, al cap de sis mesos.

b) Si és per falta greu, al cap de dos anys.

c) Si és per falta molt greu, al cap de quatre anys.

3. La sanció d’expulsió tindrà, si és el cas, els efectes previstos en l’ordenament jurídic, a més de la baixa en el COITICAS.

4. La cancel·lació d’antecedents es realitzarà abans de la instrucció d’un procediment en el qual el col·legiat o la col·legiada gaudirà dels mateixos drets que en el procediment incoat per a la imposició de la sanció, sent susceptible la resolució que s’adopte de ser impugnada en la mateixa forma que la resolució sancionadora.

*Article 91. Règim supletori*

1. En tot el que no està previst en estos estatuts, serà aplicable el que preveu la Llei 2/1974, de 13 de febrer, sobre col·legis professionals; la Llei 6/1997, de 4 de desembre, de consells i col·legis professionals de la Comunitat Valenciana; el Decret 4/2002, de 8 de gener, de reglamentació de consells i col·legis professionals de la Comunitat Valenciana; la Llei 39/2015, d’1 d’octubre, del procediment administratiu comú de les administracions públiques; la Llei 40/2015, d’1 d’octubre, de règim jurídic del sector públic, i les altres disposicions estatutàries i reglamentàries concordants.

2. Per a tot el que no preveu el present estatut sobre les eleccions, regirà, amb caràcter supletori, el que s’establix en la Llei orgànica 5/1985, de 19 de juny, del règim electoral general, i les seues modificacions posteriors.

CAPÍTOL XVI

*DE LA FUSIÓ, ABSORCIÓ, SEGREGACIÓ I DISSOLUCIÓ DEL COITICAS*

*Article 92. Modificació de l’Estatut*

1. D’acord amb el Reial decret 132/2018, de 16 de març, correspon a la Junta General aprovar els estatuts del COITICAS i les modificacions posteriors d’estos.

2. La modificació d’este estatut l’haurà d’instar la majoria de la Junta de Govern, o per un nombre mínim de col·legiats o col·legiades que representen el 5 % del cens col·legial, i la seua aprovació serà competència de la Junta General, que requerirà l’acord adoptat per majoria de vots.

3. La Junta de Govern, per si mateixa o per comissió delegada, redactarà el projecte, i qualsevol col·legiat o col·legiada podrà formular esmenes totals o parcials que haurà de presentar en el COITICAS, amb almenys deu dies d’antelació a la celebració de la Junta General, i estes seran les úniques que se sotmetran a discussió i votació.

Una vegada rebudes totes les esmenes, estes es publicaran en la pàgina web del COITICAS.

4. Finalitzada la discussió i la votació de les esmenes, el text definitiu del projecte dels estatuts se sotmetrà a votació i, una vegada els aprove la Junta General del COITICAS, es notificarà al COGITICOVA i al Consell General, perquè en prenguen coneixement i l’aproven, i als efectes oportuns, i s’haurà de sotmetre al control de legalitat i altres tràmits assenyalats en la Llei de col·legis professionals de la Comunitat Valenciana.

*Article 93. Fusió i segregació*

La fusió del COITICAS amb un altre de la mateixa professió o la segregació d’este per a constituir-ne un altre d’àmbit territorial inferior requerirà l’acord per majoria qualificada de 3/5 parts dels col·legiats o les col·legiades, adoptat en Junta General, que s’haurà de convocar degudament i amb caràcter extraordinari per a este fi, amb un informe previ del COGITICOVA.

*Article 94. Dissolució*

En cas de dissolució del COITICAS, la Junta de Govern es constituirà en Comissió Liquidadora i una vegada complides totes les obligacions pendents, el romanent el destinarà a la corporació o associació representativa del COITICAS que acorde la Junta General.

DISPOSICIONES ADDICIONALES

*Primera. Utilització de llenguatge no sexista*

Atesa la recomanació de la Conselleria de Justícia i Interior de la Comunitat Valenciana, s’ha tingut en compte en l’articulat d’estos estatuts la modificació proposada segons el que es disposa en l’article 48 de la Llei 9/2003, de 2 d’abril, per a la igualtat entre dones i hòmens, que establix que «les administracions públiques valencianes posaran en marxa els mitjans necessaris perquè tota norma o escrit administratiu respecte en la redacció les normes relatives a la utilització d’un llenguatge no sexista».

*Segona. Compliment sobre normativa en matèria de protecció de dades*

El COITICAS complirà amb el que s’establix en el REGLAMENT (UE) 2016/679, del Parlament Europeu i del Consell, de 27 d’abril de 2016 (RGPD); la Llei orgànica 3/2018, de protecció de dades personals i garantia dels drets digitals (LOPDGDD), i altres normatives de desenrotllament, o una altra normativa de protecció de dades que les substituïsca.

Els terminis de conservació de les dades personals tractats pel COITICAS quedaran definits en el Registre d’activitats de tractament (RAT) de l’entitat.

DISPOSICIÓ TRANSITÒRIA

*Única*

Una vegada es publiquen en el DOGV estos estatuts, la Junta de Govern convocarà eleccions en el termini màxim de sis mesos des que entren en vigor, i es procedirà a la dimissió de totes i tots els membres de les juntes de govern del COITICAS.

DISPOSICIÓ DEROGATÒRIA

*Única. Derogació d’estatuts*

A l’entrada en vigor d’estos estatuts, quedaran derogats els aprovats per la Resolució, d’11 d’octubre de 2012, de la Direcció General de Justícia de la Conselleria de Justícia i Administracions Públiques, per la qual es resol inscriure i disposar la seua publicació en el *Diari Oficial de la Generalitat Valenciana*.

DISPOSICIONES FINALES

*Primera. Reglamentació, desenrotllament i interpretació*

Correspon al COITICAS la reglamentació, el desenrotllament i la interpretació d’estos estatuts i vetlar perquè es complisquen.

*Segona. Entrada en vigor*

Els presents estatuts entraran en vigor l’endemà de la publicació en el DOGV.

*Tercera. Codi deontològic i d’actuació professional*

A l’efecte de bones pràctiques professionals i de relacions entre companys, serà aplicable el Codi deontològic i d’actuació professional de l’enginyeria tècnica industrial, aprovat pel Consell General, mentres el COITICAS no n’aprove un per a esta corporació.

  

València, 7 de novembre de 2024

Francisco Javier Soler Flores

Director general d'Atenció a les Víctimes i Accés a la Justícia